amanoisuno/poetBack huggingface dataset:
與林大夫謝靈壽杖 韓維 
萬歲山中美木成，古今靈壽得嘉名。龍鱗未測他年化，蝸角先從每節生。禪擬問來須便打，醉思吟後不妨行。使君有惠憐衰薾，欲報慚非藻思清。
送孫廣 韓維 
文才武略有家規，懿行鄉閭雅見推。乘障詎能申遠業，偃戈良喜遇清時。風吹秀菊籬邊發，雨落黄榆塞下悲。白首情懷何以慰，從軍早寄仲宣詩。
和玉汝弟甘雨應祈 韓維 
后稷明農佐有媯，耻令世有一夫饑。勤民事業能如古，閔雨精誠必應時。頓覺微凉生水際，尚思餘潤浹天涯。恤人自享宜君福，小疾何須更祝釐。
六弟親詣松楸時祭 韓維 
上冢還家古所榮，白頭今日倍傷情。懷今又出高陽里，夾道爭看太守旌。應念少游嘗有語，可能疏氏獨高明。昔湖水色清堪濯，毋使塵埃久污纓。
筵上遇雪贈人 韓維 
前賢遇雪方乘興，何况雪飛歡興時。自古難并惟美景，人生不飲是癡兒。顛狂故態無先舞，淡薄幽懷子獨詩。安得瓊花更飄灑，常令此物及蚩蚩。
寄李公達 韓維 
早爲書殿同遊客，嘗貳侯藩共理臣。流景又逢黄菊節，狂歡猶記紫荆春。浮生幾度花前飲，訪舊多爲柏下人。聞說真乘得深趣，暫拋珍御出埃塵。
謝厚卿載酒見過 韓維 
黄花池館雨餘清，載酒親迂太守旌。交契早陪廊廟語，賓歡曲盡里閭情。尊前白髪時間樂，燭下紅粧分外明。今日始諳閑氣味，十年枉却嘆勞生。
再和二首  其一 韓維 
壯歲希高事獨清，介然何意慕三旌。無邪每奉先儒戒，有犯常存狷者情。任重股肱慚暗弱，老全骸骨頼休明。非因大旆閑來往，仲蔚蓬蒿繞舍生。
再和二首  其二 韓維 
應爲開門近太清，故携歌管逐雙旌。酒逢歡後寧論量，語到真時不屬情。木葉吟風千籟作，菊叢含雨萬珠明。知公几案常豐暇，詩思如泉日夜生。
謝李公達惠詩再答 韓維 
功名無得得閑身，位列東朝愧漢臣。空性屢撈潭底月，浮名那記禁中春。知音罕遇忘言士，絕學常思過量人。莫取無心心外道，此心生處即爲塵。
次韵和厚卿答微之 韓維 
秉節當官號直清，非招不往爲虞旌。書聞玉座光儒效，任久琳宮長道情。老縱筆鋒尤壯健，醉評花艷益精明。吾人豈是蓬蒿士，默默拘攣過一生。
和微之 韓維 
風騷宿將勇于行，白日堂堂整旆旌。再鼓未甘衰戰氣，千毫猶可奉詩情。忘機始驗朋歡浹，受惡方知酒令明。了得本來常寂滅，一塵何足累無生。
贈卞大夫 韓維 
鍊得朱顔老不衰，歸來三徑有餘資。青林蔽日深開第，翠竹生寒密映池。明月泛觴頻度曲，華燈照序未收棋。白頭默坐公毋怪，獨愛泉聲入夜時。
從厚卿乞移水仙花 韓維 
翠葉亭亭出素房，遠分奇艷自襄陽。琴高住處元依水，青女冬來不怕霜。異土花蹊驚獨秀，同時梅援失幽香。當年曾效封培力，應許移根近北堂。
謝到水仙二本 韓維 
黄中秀外幹虛通，乃喜佳名近帝聰。密葉暗傳深夜露，殘花猶及早春風。拒霜已失芙蓉艷，出水難留菡萏紅。多謝使君憐寂寞，許教綽約伴仙翁。
送孫通直 韓維 
白首歸來養性情，同時流輩盡彫零。忘懷物外思游好，訪舊樽前得典刑。霜月醉留湖榭白，雪風吟度隴山青。斯民利病君多識，好奉新書謁帝庭。
和杜七學士見寄 韓維 
謀猷久恨辜明主，骸骨終蒙賜老臣。絕口敢論當世事，放懷重老故園春。閑尋物外忘言客，喜遇杯中得趣人。能作新詩仍寄我，知君心不在埃塵。
會微之諸君 韓維 
開齋坐閱歲華空，樂與賢豪燕喜同。清影屢移松桂月，和聲頻送管弦風。遠于籍外追歌妓，恨不樽前作醉翁。况近始郊多廢事，共迎蕭露入弦中。
觀安公亭戲呈觀文主人 韓維 
十五年來此地行，白頭重到不勝情。寒梅未放黄金蕊，冰綻初流碧玉聲。憔悴霜松如有訴，紛披風竹似相迎。紅裙散後歌音絕，海鶴階前時一鳴。
招王微之 韓維 
龍圖老學士，腰痛比如何。久闋新詩和，應尋曲舊歌。梅紅輕綻萼，池綠細生波。欲與君同醉，春風試舞羅。
和曾通判招飲後見貽 韓維 
竹際松間構小堂，高眠客榻燕華觴。每詢濁酒頻加釀，不問餘金幾在囊。自愧效陶無好語，敢煩凌杜發新章。慶門又喜親才子，藉藉聲華滿士鄉。
次韵玉汝 韓維 
浮生難得是華顛，美景能并屬禁烟。况值公庭多暇日，且欣農畝兆豐年。曾裁酒量容杯斝，謂品歌聲被管弦。莫道老人無氣力，能排萬事付陶然。
和曾令綽資政西湖見貽 韓維  西湖
虎節嘗三換，琳宮亦再來。白添新鬢髪，紅識舊亭臺。酒爲迎寒好，花應趁暖栽。但愁衰謝意，未到已思迴。
同芳公上人遊湖 韓維 
晴陽溢目盡光華，乘興閑來步徑沙。水滿不知新穫稻，霜嚴猶放後凋花。傳心密處寧離妄，著眼高時亦是邪。竟日清談何所得，魚沉鷺起各歸家。
和公美以諸家會集所賦詩 韓維 
道在何非樂，官閑不近權。過從只閭里，真率易盤筵。捉麈躬千聖，銜杯慕八仙。清歡垂老得，佳句即時傳。玉醴初醇日，瓊花欲墜天。誰能于此際，華髪問流年。
送忠玉提刑還朝 韓維 
十五年前相遇地，白頭還喜一樽同。從容笑貌忘君老，款密情期似乃翁。別席俯迎籬菊秀，全家看盡渚蓮紅。臨分不用言爲贈，奕世忠臣自祖風。
和微之 韓維 
早接忠賢論，常欽古學風。何期華髪後，更得綠樽同。遠水秋光外，高亭夕照中。芡盤凋晚翠，菊艷奪春紅。歌放聊娛老，談精本代工。歡餘笑張翰，迢遞想江東。
寓展江亭謝堯夫寄酒及花 韓維 
措枉我先違陛石，均勞公亦下堤沙。已欣晚歲逢良友，更喜高秋見好花。旨酒芳新來似水，危亭清絕至如家。三杯舉白歌相和，忘却風前兩鬢華。
予招賓和微之 韓維 
恩予琳宮庇病身，閑中得近酒杯頻。偶成五老追前會，仍喜三公作主賓。歡興到來歌自發，吝情消盡語皆真。時人不用驚疏放，同是羲皇以上人。
和微之堯夫作會 韓維 
燕豆何頻設，歸鞍夜屢闌。敢言揮麈倦，惟怯釂觴難。就暖歌筵密，憑高繪境寬。未甘閑處卧，猶學少時歡。浮蟻凌山玉，飛花掩袖紈。幸同諸老醉，擊壤頌安安。
予會賓答微之惠詩 韓維 
官冷身閑百不營，一時高會得耆英。杯心酒氣兼香重，池面水華共月清。鐵騎忽從弦上出，水龍爭向笛中鳴。白頭學士耽禪習，未免詩魔攪道情。
陪范堯夫之北第飲彝叟新堂 韓維 
光祿新堂指顧成，非奢非儉稱高情。春風爲我開朱戶，晴日從公駐彩旌。庭下早梅驚喜客，門前垂柳欲啼鶑。追攀夢境終何得，識取家鄉舊路行。
寄慶州德孺待制 韓維 
常愛公家好弟兄，忠言直道友于情。心期光祿朝中駕，目斷將軍塞上旌。埤堄高風回過雁，琵琶宵寂語流鶑。共欣出處非它轍，報國誠身各自行。
燈夕次韵答微之 韓維 
白首還家再遇春，每將弦管樂脾神。况逢舊相分藩契，仍喜閑官脫世紛。燈散異光全作晝，歌翻新調欲留雲。歸時絕景醒餘醉，極望銀蟾照玉塵。
寄鄭州曾資政 韓維 
魯公旌旆鎮茲邦，曾奉樽罍佚老堂。彩服過庭聞政術，緇衣傳世見詩章。鬥龍門外波光綠，集鳳臺邊柳色黄。應感歸歟形麗唱，故園春草滿池塘。
答李正議見貽 韓維 
如公舉世幾何人，八十年齡自在身。處俗不繞諸有相，持心肯受一微塵。逢僧便出衣中寶，待士多陳席上珍。火宅未須生厭苦，不離當處豈非神。
和堯夫思湖上秋時見寄 韓維 
落盡芙蕖十頃紅，敗荷衰草滿秋風。夷猶畫鷁來天外，嘹唳驚鴻入鏡中。亭榭裝成如待我，樽罍開處便思翁。粗官豈得君留滯，府第深嚴合在東。
答唐州鄭郎 韓維 
先帝宮藩昔曳裾，便將狂直許傾舒。制分內外常更掌，省列東西亦預除。敢以功名爲己任，自知謀議與時疏。歸來粗足生生計，幸免鄉鄰厭乞諸。
答外孫楊承務 韓維 
享厚功微每愧顔，辭榮聊企漢疏賢。居民未睹黄公化，過客空疑絳老年。適用每慚龜手伎，全生真頼馬蹄篇。從今風月知無負，鴨子陂中有釣船。
答張念五 韓維 
浮雲名宦祗勞人，解組歸來徑杜門。繼世命官聯六傅，傳家與子及諸孫。聖賢相對書千帙，閭里交歡酒一樽。荷芰滿湖秋氣早，待君方駕踐誠言。
范奉議作西江月勸酒 韓維 
故里親交半柏城，坐中牢落似明星。雨多秋草荒三逕，零重寒花坼萬鈴。閑後并和詩筆廢，興來未放酒杯停。樽前一曲西江月，猶識當年舊典刑。
請微之飲 韓維 
句解章通字字安，書成進御九重觀。更加親切從新詔，却得高閑是舊官。禁閣不憂連夜直，好山應許老年看。菊香酒熟身無事，且盡樽前一笑歡。
桃花承露紅 韓維 
蕣英憔悴藕花零，籬下紅芳特地榮。妍麗頓添秋氣象，歡娛潛動老心情。武陵溪上分顔色，洛水園中得號名。爲此徑須判一醉，緩調絲管促飛觥。
招致仕諸君飲 韓維 
閑裏高官物外身，追歡高會及良辰。菊含曉露精神健，酒入凉天氣味醇。雙管龍吟清徹漢，四弦鶑語巧回春。樽前不用存形迹，同是鄉閭白髪人。
和厚卿值風阻遊范園 韓維 
光祿名園慘淡中，十年樽酒與誰同。有秋方畢隨軒雨，未節俄驚落帽風。坐想池塘生碧草，獨行階砌惜芳叢。陽春絕唱知難和，白首空搔兩鬢蓬。
和曾通直 韓維 
誤落塵中四十年，乞歸骸骨喜安全。廟廊論道徒虛耳，彝鼎銘勛愧缺然。一視榮枯真若夢，兩忘喧寂始知禪。金仙秘典容傳玩，似與君家有舊緣。
依前韵和朱朝奉  其一 韓維 
起坐終朝在一堂，興來賓至更銜觴。逢春預展新花檻，扶老時翻舊藥囊。心慮已能安止止，聲名何用漸章章。少遊有志今方遂，坐守松楸不去鄉。
依前韵和朱朝奉  其二 韓維 
攬轡宿心終不效，墜車餘骨老猶全。居仁由義吾之素，處順安時理則然。名教地中真有樂，色聲頭上豈非禪。樽前醉客應相笑，一曲悲歌幾處緣。
喜雪呈安觀文謝惠酒 韓維 
雪花盈尺覆春田，太守勤民慶有年。介任袁安從放卧，寒矜枚叟不加延。桃根度曲今何在，柳絮裁詩久未傳。內集豈宜虛舊貺，爲公舉白抹朱弦。
自歡 韓維 
逢春何事有咨嗟，短髮昏瞳對好花。歡□到來惟止暫，酒分加處更論些。一簞□□慚顔氏，百指笙歌類白家。送老忘形樂吾分，爲謀豈不是良邪。
和厚卿飲西湖時小侄同赴 韓維  西湖
勞生從宦意多違，常恨交親會合稀。父子相隨今不間，主賓交錯暮忘歸。微波穩送蘭船度，遲景徐看玉斝飛。盡日清歡猶有憾，無人爲唱縷金衣。
侍講侄告滿還京師以詩送之 韓維 
身隨群動各東西，別日常多見面稀。老去心情如水淡，暫同樽酒惜花飛。仲容任達常知退，公子成名莫忘歸。共說無生閑過日，也勝塵土弊朝衣。
風雪偶成 韓維 
狂風吹虐雪，勢欲奪春華。委地摧珠貫，依林聚玉沙。爐添新熾火，瓶插未殘花。一盡忘憂酒，胡爲浪戚嗟。
西堂前雙海棠花 韓維 
群芳斂色避妖妍，細葉柔條盡可憐。明艷濃常因日暖，清香秘不許風傳。麗于宮錦如新濯，紅甚山櫻恐墜燃。若使退之堂下有，不應長被五楸牽。
和三哥登太行山 韓維 
三朝恩渥重丘山，論報輸忠豈易殫。移疾暫休丞相筆，坐謾猶著侍臣冠。清樽一笑聊相樂，白首分飛益自嘆。閭里從遊應有日，凝然性海絕波瀾。
送李閣使出守冀州 韓維 
天子仁恩撫四陲，邊兵坐飽太平時。只知使者持金絮，不識將軍有鼓鼙。君去守藩憂就重，古來忘戰志當危。祖門事業如南仲，無使家聲愧鼎彝。
和子華兄清洛阻風 韓維 
將相身榮大耋年，高懷先到碧嵩前。牙兵不用驅雙節，神物應須護兩舷。錦段已傳佳句麗，絲頭無復世情牽。華顛學士聆風喜，歸思如今已浩然。
上元夜 韓維 
結綵山爲對斗魁，和風清月共徘徊。喧闐樂曲鑾輿近，烜赫袍光雉扇開。午夜明缸回照景，晴天華轂發春雷。太平時節身無補，慚愧年年游騎來。
餞朱□郎席上作 韓維 
狂風凍雨□無時，坐惜良辰樂事違。娛老便甘千日面，減春何啻一花飛。池塘新漲魚紋亂，臺榭餘寒燕語稀。莫唱鄉關動離思，爲君勤抹醉中歸。
送安厚卿 韓維  西湖
廟廊接武窺風範，藩翰交符識典刑。即聽攀轅傾里巷，少回征轡燕家亭。池邊密葉聽鶑語，庭下殘花墜鶴翎。不必陽關動離思，西湖柳色正青青。
陪堯夫兄弟一飯清話 韓維 
相別相逢似轉輪，迹雖遼遠意常親。美羹舊手欽元老，鹽菜誠心待故人。密竹環波寧受暑，殘花映葉尚留春。逍遥竟日聞嘉話，時節方知自有因。
寄亳州范待制 韓維 
知公道韵厭軒裳，得郡今猶占厲鄉。館御列仙蘭終馥，迭唱篇章玉競溫。開卷不知雙淚墜，同時惟止一身存。尚欣儒雅風流在，今見吾交二葉親。
觀燈 韓維 
稻收禾熟廩囷盈，民俗熙熙鼓腹行。萬點華燈雖不夜，十分芳酒是無明。齊人有本先循法，愛己何心欲更生。更有一機當妙悟，寥寥空外管弦聲。
寄范侍郎 韓維 
行年八十幸安强，半在空門半醉鄉。能保其身歸我里，閔勞以事荷吾皇。題詩遠寄幽棲地，開卷猶聞燕寢香。待得公來花未落，出游方駕酒同觴。
酬劉郎安孺慶八十 韓維 
桂起安居濯了纓，結茅憑几坐忘情。行年及老漸仁德，終日爲歡盡孝誠。垂白退休承世範，紆朱列侍愧朝榮。近來捉得文章婿，陡覺吾門喜氣生。
答歐陽通直以予年八十見寄 韓維 
人生七十古云稀，况復行年又十期。奕世未嘗欺暗室，全身又喜遇明時。消磨舊業憑黄卷，斷送餘光近玉卮。佳句祝延誠厚意，不忘交戒是吾師。
仁宗皇帝挽歌三首  其一 韓維 
遠俗長歸塞，中原不見兵。禮文興廢絕，刑典蹈寬平。慘動三危色，哀纏萬國情。新宮表仁號，堯德恐難名。
仁宗皇帝挽歌三首  其二 韓維 
玉几宵登寢，靈衣晝入宮。追□□□□，□□□兒童。松柏三川路，旌旗十月風。龍髯攀才得，法泣抱遺弓。
仁宗皇帝挽歌三首  其三 韓維 
丹扆中天坐，猶思玉色臨。威神隨日遠，德澤在人深。謚定圜丘意，功傳清廟音。誰將良史筆，難狀志仁心。
曾太皇太后挽歌二首  其一 韓維 
不宰功參帝，無疆道合坤。簾帷保明辟，社稷付神孫。身蹈姜任德，心通黄老言。褒揚存手詔，奚仗史毫論。
曾太皇太后挽歌二首  其二 韓維 
慶緒鍾王國，柔儀儷帝家。仁深天與性，教盛月增華。海上黄金闕，人間素柰花。臣民懷慕意，猶冀返雲車。
神宗皇帝挽歌三首  其一 韓維 
立政追王體，修文邁古風。漢儀遵別廟，堂典備新宮。却號追前美，更元記屢豐。龍髯攀不得，號絕抱遺弓。
神宗皇帝挽歌三首  其二 韓維 
庠序尊儒術，梯航走德輝。玉龍何地駐，金雁不時飛。聖治歸簾幄，歡謳奉衮衣。未嗟軒御遠，猶仰百年威。
神宗皇帝挽歌三首  其三 韓維 
奧並商宗學，雄趨漢武才。難回九清駕，空湛萬年杯。旂旐翻風遠，簫韶度阪來。臣民仰遺像，血書有餘哀。
太皇太后挽歌二首  其一 韓維 
沙麓開祥兆，河洲邁德風。壯猷咨故老，柔道息諸戎。在己儀常損，於民惠少豐。誰持太史筆，善述九年功。
太皇太后挽歌二首  其二 韓維 
雲路回仙仗，簾帷閟玉音。詒孫爲後法，復辟是初心。教被宮庭肅，恩沾海宇深。常叨侍文陛，白首淚盈襟。
晏元獻公挽辭三首  其一 韓維 
大策安宗社，高文著廟堂。從容造辟議，感激薦賢章。貂冕崇廞服，鑾輿俯奠觴。哀榮豈無有，公德倍輝光。
晏元獻公挽辭三首  其二 韓維 
先帝文章老，東朝羽翼臣。風流至公盡，哀憤與時均。簫鼓悲將曙，烟雲慘不春。靈輀歸舊治，遺愛泣州民。
晏元獻公挽辭三首  其三 韓維 
直道初終見，高情出處同。光華兩朝內，文字一生中。愛酒憐陶散，言詩許賜通。平生知己類，灑盡九原風。
司徒杜正獻公挽辭二首  其一 韓維 
舊相論全德，當朝獨盛明。一身清比玉，萬務倚如衡。正色排群枉，溫辭接後生。暫持禮官筆，無以大休聲。
司徒杜正獻公挽辭二首  其二 韓維 
讜議開帷幄，仁風逐旆旟。生靈瞻用舍，賢俊入吹噓。去位猶憂國，終身不廢書。傳家無異物，惟挂舊安車。
太傅李康靖公挽歌三首  其一 韓維 
秉哲歸元老，宣忠輔至平。四蕃流惠愛，三事頼謨明。國予哀榮備，人推壽寵并。紀言惇史在，猶足庇蒼生。
太傅李康靖公挽歌三首  其二 韓維 
知止冠早挂，娛閑金屢揮。緒言猶在聽，英魄遽何歸。去國簫笳遠，迎風旌旐飛。邦人慰懷慕，餘慶在緇衣。
太傅李康靖公挽歌三首  其三 韓維 
烜赫三台責，優游二品終。幹時身有盡，報國意無窮。事業傳青史，英靈峻紫嵩。輀車隔攀慟，悲淚灑秋風。
中書令程文簡公挽辭二首  其一 韓維 
謀猷國稱老，政事吏爲師。始卒君臣分，哀榮將相儀。行人看笳鼓，舊部泣旌旗。千載伊嵩路，蕭蕭隴樹悲。
中書令程文簡公挽辭二首  其二 韓維 
政罷機衡後，功成屏翰間。未聞持節召，俄見挽喪還。畫戟空留第，丹旌獨出關。忠勞不須問，宸篆揭碑顔。
宋元獻公挽辭三首  其一 韓維 
先帝英雄彀，司空第一人。文章通日域，聲價重天倫。典策歸鴻筆，謀猷轉大均。欲知全盛美，華衮就安輪。
宋元獻公挽辭三首  其二 韓維 
儉是終身事，書無釋手時。搯膺誰戒妾，易簀自呼兒。冠劍平生象，簫笳一品儀。邦人知所法，宸篆表忠規。
宋元獻公挽辭三首  其三 韓維 
昔侍從容論，猶能記緒餘。精深義山句，妙絕漆園書。顧鈍嘗加礪，憐枯每借噓。霜風國西路，揮涕灑靈車。
僕射高文莊公挽辭三首  其一 韓維 
群經分上下，大節凜終初。國仰謨猷在，人傳論議餘。藏家惟古器，納壙或奇書。儒者哀榮極，臨觴降玉輿。
僕射高文莊公挽辭三首  其二 韓維 
懇上畿庭印，來敷秘殿經。退朝多謝客，隠几或忘形。道勝於生達，時窮與化冥。高談無復見，遺像泣丹青。
僕射高文莊公挽辭三首  其三 韓維 
未卒金華業，俄聞鹵簿行。音容如夙昔，文雅是平生。偃蹇丹旌動，徘徊素驥鳴。霜風九京路，凄愴國人情。
王侍讀挽辭二首  其一 韓維 
舊族人猶鳳，清班署冠鰲。法書傳隸古，才筆擬莊騷。贈印官稱寵，題旌謚典高。無由攀葬紼，佇立望行艘。
王侍讀挽辭二首  其二 韓維 
去日還鄉旆，今朝反葬車。露門虛近位，東觀束殘書。論議留臺閣，哀榮動里閭。始終稽古力，當代幾人如。
鄧聖求挽詩二首  其一 韓維 
南國丞旄士，西清對宿儒。晚躋淹廟勝，速奪動宸吁。正色持風憲，嘉猷儼典謨。惟書仁者勇，傳世厲非夫。
鄧聖求挽詩二首  其二 韓維 
鄉有先生號，朝多長者言。談經人服戴，辨獄世高袁。雨濕銘旌暗，風摇挽鐸喧。無緣攀葬紼，灑淚望秋原。
蘇才翁挽辭二首  其一 韓維 
勛業經營內，賢豪許與中。遠圖宜將相，高論自兒童。名挂江雲白，魂歸楚樹紅。諸孤盡才秀，它日大門風。
蘇才翁挽辭二首  其二 韓維 
奕世婚姻舊，平生昆弟游。篇章每驚坐，談笑得忘憂。不復銜杯樂，空能助紼謳。凄凉篋中字，揮灑看銀鈎。
哭蘇子美三首  其一 韓維 
未起蛟龍卧，俄纏鵩鳥悲。寢門號故友，繐帳哭孤兒。業履歸輿議，銘文愧絕辭。滄浪亭下路，長負故人期。
哭蘇子美三首  其二 韓維 
魄動書流愴，誠通夢告悲。人生要有盡，君沒竟何施。白日空塵几，春風自酒卮。旅魂歸未得，藁葬近要離。
哭蘇子美三首  其三 韓維 
才大終爲累，冤深豈復論。幾年流落恨，千里寂寥魂。功業初懷負，風流秀句存。英靈邈無所，灑淚望閶門。
鄭公挽辭 韓維 
兼才不廢刑名學，雅意多從翰墨遊。通德門中傳舊業，平蠻記上見佳謀。朝衣永閟泉臺夜，挽鐸猶添夢野秋。文彩聲名今不泯，郎官君聽在鰲頭。
范蜀公挽辭二首  其一 韓維 
正學躋經席，孤忠入諫垣。論儲十九疏，議樂數千言。勇去高門地，歸乘下澤轅。華顛不及用，遺恨滿丘樊。
范蜀公挽辭二首  其二 韓維 
白圭絕玷成高節，古井無波見靜心。朝廟肯隨時俯仰，閭閻寧與俗浮沉。新聲未及乘儀鳳，麗賦空餘擲地金。曾是南園預遊客，春風淚灑百花林。
孫曼叔挽詞三首  其一 韓維 
高才正論動朝紳，出入光華二十春。褒詔未登新學士，恤章俄賁舊宮臣。履聲長絕高門地，墨妙空留素壁塵。一奠華觴不知慟，白頭相好苦無人。
孫曼叔挽詞三首  其二 韓維 
定契仍三世，從游復一鄉。擲金看麗賦，報玉得雕章。不盡良哉用，空令識者傷。欲知恩禮重，恤視走銀璫。
孫曼叔挽詞三首  其三 韓維 
青邸傳經罷，朱轓報政成。近民緣愷樂，致主出忠精。屢困清漳卧，終乘下澤行。衰年失良友，行泣望銘旌。
中書傅欽之侍郎挽詞三首  其一 韓維 
聖主方思助，皇天亦棐誠。屢空安可病，久困卒能亨。廊廟虛槐位，家園近柏城。聲名流不竭，長共濟時清。
中書傅欽之侍郎挽詞三首  其二 韓維 
久敬欽交舊，雍和浹弟昆。玉溫儒者行，矢直諫臣言。遽返生申魄，猶虛命說恩。只因爲善報，餘慶在高門。
中書傅欽之侍郎挽詞三首  其三 韓維 
壯節淹鵬海，高年集鳳池。謨猷未及展，簫鼓已成悲。經擿留天幄，書囊入殿帷。傷心濟源道，無復故人期。
謝師厚挽詞三首  其一 韓維 
落筆無塵語，垂髫有俊聲。人咨漢故事，坐屈魯諸生。道不緣貧病，心能處困亨。它年文苑傳，不愧著公明。
謝師厚挽詞三首  其二 韓維 
論文滿樽酒，別恨幾筒詩。不謂相思久，終無一笑期。地卑傷賈誼，冢近得要離。尚有芝蘭秀，風流未覺衰。
謝師厚挽詞三首  其三 韓維 
幻有終何得，真空夙所歸。丘陵甘一跌，霄漢任群飛。妙墨嗟猶在，華觴不重揮。交親半零落，衰淚下沾衣。
鄭閎中挽辭二首  其一 韓維 
南宮平昔佐文衡，麗賦親聆擲地聲。群進士中連得雋，四先生裏舊知名。嚴凝□□來何暮，瀟灑安輿去已輕。萬里故鄉歸不得，要離冢畔有佳城。
鄭閎中挽辭二首  其二 韓維 
守道貧原憲，傳經老伏生。聲名徒自振，心慮淡無營。廢卷多懷古，銜杯靡吝情。思君最深處，始卒盡純誠。
王微之龍圖挽辭二首  其一 韓維 
用舍時焉爾，窮通命也歟。石渠推舊德，王座閱新書。雪飲連揮斝，春遊每並輿。平生寢門淚，白首倍連茹。
王微之龍圖挽辭二首  其二 韓維 
高情夙慕冥鴻舉，晚節終隨倦鳥回。物外忘情常隠几，酒中得趣亦銜杯。每因誤曲煩周顧，幾廢言詩每鼎來。九十年齡隨化盡，所嗟不盡是君才。
馮當世挽詞二首  其一 韓維 
名冠英雄彀，身參將相尊。有客滄海量，無玷白圭言。密議調羹鼎，高懷寄酒樽。從今此中意，無復故人論。
馮當世挽詞二首  其二 韓維 
逍遥靈壽杖，嚴密具茨書。脫屣遺浮世，披衣得舊廬。酹非光祿酒，祭乏武昌魚。禮薄情從厚，秋風淚滿裾。
哭曾令綽三首  其一 韓維 
密勿論兵地，光華問俗車。嘉謀盡戎幕，惠澤浹民閭。語道多忘己，言詩屢起予。去思何以慰，遺像儼精廬。
哭曾令綽三首  其二 韓維 
典麗文章雅正躬，高才又出相門中。廟堂帝識精忠議，蕃服民歌愷悌風。一息不還成昨夢，六情都盡見真空。平時共說無生和，生死如今異與同。
哭曾令綽三首  其三 韓維 
飾館延歸馭，維舟結勝遊。黄花頻採掇，白髪共淹留。預約歸田計，仍懷許國憂。斯言兩不遂，慟哭竟何尤。
毌沆挽辭二首  其一 韓維  终南山
早接英豪論，聞君伯仲賢。高談諸老屈，懿行一鄉傳。處順寧違俗，求歸不待年。終南山色好，長到酒樽前。
毌沆挽辭二首  其二 韓維 
疇昔西遊雍，相逢各壯年。坐從歌扇密，歡任酒杯傳。樂事空塵土，清名自簡編。耆英滿朝路，回首一潸然。
故漢嘉太守禮院學士張公挽詩  其一 韓維 
奏賦先多士，讎書并列仙。榮歸衣屢錦，高議蕝嘗綿。料寇流言止，安民善頌傳。憑誰持絮酒，一酹蜀山前。
故漢嘉太守禮院學士張公挽詩  其二 韓維 
吾交崔與范，取友得端良。直節晚仍苦，嘉名久更香。高懷輕世利，餘事入文章。萬里緘哀恨，春風挽鐸鏘。
歸許道中二首  其一 韓維 
京洛風塵久客情，暫由歸路眼中明。最憐楊柳青青色，徐策征驂唱渭城。
歸許道中二首  其二 韓維 
駱駝崗上沙如浪，馬足東來困涉登。却羨長陂春水滿，清晨漁子下寒罾。
丞相城上植柏 韓維 
種柏東城次第高，便驚蒼翠映霞朝。有心解報公封植，不學群芳艷易凋。
和晏相公西湖 韓維  西湖
荷香時傍清樽落，菱蔓遥迎畫舸開。行到南亭莫回首，綠楊陰外即風埃。
和晏相公湖上四首  其一 韓維 
霧霽山高牖，天寒水落沙。試披深岸草，往往見黄花。
和晏相公湖上四首  其二 韓維 
穫水登紅稻，篙舟割紫菱。杯盤見秋物，江海思飛騰。
和晏相公湖上四首  其三 韓維 
風枝挂危葉，飛動夕陽中。莫遣兒童撼，留看著露紅。
和晏相公湖上四首  其四 韓維 
折葦隨風色，枯荷盡雨聲。平波極眼凈，好放畫船行。
鶑二首  其一 韓維 
春風摇動葉陰低，上下林間弄暖暉。似惜清音知者少，孤吟不盡又驚飛。
鶑二首  其二 韓維 
鳴聲清滑簧溫暖，毛羽鮮明金瑩磨。剩擬牆邊栽綠柳，好來相伴日吟哦。
答師厚夜歸客舍見詒 韓維 
幽居直欲學忘言，忍對賢豪遂默然。談到精微夜寥闃，秋風時下竹窗前。
和晏相公湖上十月九日三首  其一 韓維 
霜風吹林葉亂墜，波下疊疊如鋪茵。漁人不用更安摻，直可鑿水收紫鱗。
和晏相公湖上十月九日三首  其二 韓維 
斷橋孤嶼寒光外，短楫輕舟夕照中。未必江湖能勝此，野棠梨葉赤如楓。
和晏相公湖上十月九日三首  其三 韓維 
秋花含練猶强發，映水依林黄復丹。已覺微陽在波底，浴鳬沈鷺不知寒。
余去歲遊襄城之高陽山逮今復來視壁間所識適當去年之遊日作詩記之 韓維 
曾訪禪林翠靄間，再遊時序已循環。自憐不是風塵客，獨喜年年來看山。
謝送妃子園荔枝 韓維 
年年驛使走紅塵，貢入驪宮色尚新。妃子園名猶未改，一籠丹實寄閑人。
惠文編 韓維 
一編高唱暑中開，習習清風匝地來。金作瓶盤珠就貫，知君親到寶山回。
江長官惠茶 韓維 
春風北苑露芽繁，購得封題第一番。真際雲門吾不問，一提瓶起萬魔奔。
寄曼叔 韓維 
陟徑幽園獨杖藜，幽襟默與好風期。欲知何處思君切，正對紅團野杏時。
酴醿花 韓維 
細蓓繁英次第開，攀條盡日未能回。不如醉卧春風底，時使清香拂面來。
謝朱厚之惠米 韓維 
水邊看得霜粳熟，月下春來玉粒寒。不待魯公親折簡，直憂顔子屢空簞。
再用前韵答厚之 韓維 
食新味美欣秋稔，求舊情深見歲寒。若共朱門論德義，萬鍾爭及一瓢簞。
城西書事五首  其一 韓維 
蔬畦繞茅屋，林下轆轤遲。霜蔓已除架，風飄空挂籬。
城西書事五首  其二 韓維 
朱果繁霜後，甘甜半自零。忽驚林色曙，零落見殘星。
城西書事五首  其三 韓維 
犬吠村墟改，人移井臼空。誰家收栗罷，林脚有遺蓬。
城西書事五首  其四 韓維 
松陰不可憩，冷冽恐飛霜。時有高風過，乾花落石床。
城西書事五首  其五 韓維 
野竹蒙荒塹，寒花亂廢墟。秋郊足幽事，直欲带經鋤。
徐秘校過池上見訪留五絕句  其一 韓維 
林暗罷收笋，蹊空初掃花。靜中泉落岸，清極雨沾沙。
徐秘校過池上見訪留五絕句  其二 韓維 
舟小從波兀，橋深愛樹遮。風烟生遠思，何必慕乘槎。
徐秘校過池上見訪留五絕句  其三 韓維 
樽酒浮多蟻，舟篷覆似蝸。折楊爭貫鯉，編竹自撈蝦。
徐秘校過池上見訪留五絕句  其四 韓維 
多病宜田里，無名籍殿衙。一耽林館勝，回首笑塵譁。
徐秘校過池上見訪留五絕句  其五 韓維 
憐君此休駕，長日坐傾斜。山雨催行酒，林烟候煮茶。
始見龍門 韓維 
十年長望洛川雲，目極空思勝事繁。今日良遊知我有，彭婆北下見龍門。
和晏相公府東三咏 韓王宅 韓維 
開邦勛業高無讓，啟第規模壯絕鄰。興廢感懷悲咤久，柳梢花葉自青春。
和晏相公府東三咏 楚家宅 韓維 
婆娑桂樹垂丹艷，落落松枝偃翠英。訪古賞春俱有得，不勞勤遠事幽尋。
和晏相公府東三咏 李相園 韓維 
楊花點徑殘春後，草氣薰池過雨初。行到松洲有遺興，水聲東下竹間渠。
和邵學士留題府署東堂有不及花時之嘆次韵  其一 韓維 
翹材曾驗太常車，壁上新留醉墨斜。一覽雕章私自喜，遠來猶得及殘花。
和邵學士留題府署東堂有不及花時之嘆次韵  其二 韓維 
君逢煙葉才抽日，我值風葩欲謝辰。稱意人生無十九，要須爛醉洛陽春。
洛城雜詩五首  其一 韓維 
分從柳外揚鞭去，同作花前載酒行。題得新詩無處寄，雜英飛絮滿春城。
洛城雜詩五首  其二 韓維 
洗馬澗邊芳樹密，闌干仍在碧流西。香檀亂拍朱弦急，應有遊人醉欲迷。
洛城雜詩五首  其三 韓維 
上東門外春三月，桑葉陰陰覆菜花。密竹亂流行逕絕，桔槔鳴處是人家。
洛城雜詩五首  其四 韓維 
無數長條亂曉風，誰將紫錦覆春叢。殘英點落青苔面，獨倚朱欄細雨中。
洛城雜詩五首  其五 韓維 
櫻桃園裹鳴禽亂，獬豸池邊積草多。七十年前繁盛地，曲溪深隧見張羅。
陪晏相遊楚家園賦四題 桂 韓維 
葉裁青玉層層合，花結丹砂小小垂。不惜淹留賞殘艷，抽毫愧乏楚人詞。
陪晏相遊楚家園賦四題 竹 韓維 
繁根傍水生先合，翠色通門望更深。待得牆東春笋長，好來乘暑坐清陰。
陪晏相遊楚家園賦四題 雁翅柏 韓維 
葉翻清吹恐飛去，影照澄波欲下來。花有鶴翎慚近俗，松爲麈尾可同時。
陪晏相遊楚家園賦四題 松 韓維 
蒼鱗上竦孤生幹，翠鬣橫抽欲偃枝。惟有公來賞修直，洛城人重看花時。
惜酴醿 韓維 
天意再三珍野艷，花中最後吐奇香。狂風莫埽殘英盡，留與佳人貯絳囊。
洗馬澗 韓維 
飄花拂柳巧縈回，回處朱闌壓岸苔。安得扁舟繫林下，共看清月入波來。
陪晏相公遊韓王水磑園三首  其一 韓維 
怒水遠從輪下散，平橋斜度竹間來。林深不識遊人到，無限驚禽去却回。
陪晏相公遊韓王水磑園三首  其二 韓維 
行遍洛川南北岸，自憐探賞頗窮幽。不知物外清閑境，只在韓王水磑頭。
陪晏相公遊韓王水磑園三首  其三 韓維 
櫻連翠葉方離樹，酒瀉銀壺欲照人。不是謝公丘壑趣，豈容清醉倒冠巾。
和晏相公小園靜話 韓維 
祓除名利開清論，柬汰文章到古風。日暮園林灑微雨，一樽猶對菊花叢。
普明寺西亭五絕句  其一 韓維 
溪面驚禽鳴復翔，薜梢藤蔓罥衣裳。無端脩竹行不盡，何處野花時自香。
普明寺西亭五絕句  其二 韓維 
脩篁蔽日森蒼壁，遠麥迎風亂翠波。安得嵩雲灑飛雨，更將清思助吟哦。
普明寺西亭五絕句  其三 韓維 
水楊柳絮風中亂，野薔薇花波上明。春芳零落不照眼，對此聊復開予情。
普明寺西亭五絕句  其四 韓維 
圓荷帖帖野池平，時有龜魚傍岸行。春事寂寥初暑動，坐聽流水竹間聲。
普明寺西亭五絕句  其五 韓維 
野鶴飛來水樹春，丹砂作頂羽如銀。似矜毛彩非凡偶，欲下清波猶顧人。
洛府東池泛舟 韓維 
風中林葉欣欣動，竹外波光剡剡來。日晚清樽催客醉，夜深紅燭待船回。
出留守府之東遊李相園趙令竹林觀楚家桂樹余去歲數從元獻公爲此行作三絕句以道悲愴之意  其一 韓維 
府東朱戶昔常開，日日從公選勝來。遊履吟毫成故事，斷松飛溜有餘哀。
出留守府之東遊李相園趙令竹林觀楚家桂樹余去歲數從元獻公爲此行作三絕句以道悲愴之意  其二 韓維 
李家池上朱櫻熟，趙令林中錦籜春。更欲題詩論舊賞，自慚非是絕弦人。
出留守府之東遊李相園趙令竹林觀楚家桂樹余去歲數從元獻公爲此行作三絕句以道悲愴之意  其三 韓維 
曾陪樽酒咏芳叢，今日遲留意不同。紅萼似知人慘淡，亂隨清淚落春風。
明叔惠洛中花走筆爲謝 韓維 
弱枝穠艷逐歸輪，裝出雕盤露色新。滿酌酒卮聊自慶，一年齊見兩邦春。
省壁畫山水 韓維 
淡水疏峰舉目間，獨憐平遠思多閑。煩君莫使埃塵污，絕筆如今不易攀。
西城三絕句 愁臺 韓維 
暖風和日著人來，細柳高榆抱逕回。我爲傷春足悲恨，不禁驅馬上愁臺。
西城三絕句 梁王城 韓維 
大梁從古名都會，宮闕當年亦壯哉。人事無端幾興廢，春風依舊入城來。
西城三絕句 段干木廟 韓維 
由來爲國必賢才，偃息端能弭禍災。千古風流誰嗣者，顧瞻遺廟獨徘徊。
和原甫安福院二絕  其一 韓維 
平橋背郭紅塵斷，凈宇臨溪綠樹深。何日君閑同命駕，凉風吹袖聽鶑吟。
和原甫安福院二絕  其二 韓維 
久遊京洛化塵衣，聞說林泉便解頤。能使波光入軒檻，爲君携酒復題詩。
紹隆院池上五首  其一 韓維 
細雨疏烟冒廣池，危亭晨坐冷侵衣。秋風不作羈人便，波面蕭蕭柳葉飛。
紹隆院池上五首  其二 韓維 
蜻蜓漆墨蝶金黄，上下波間有底忙。不及柳陰雙白鷺，終朝伴我立溪傍。
紹隆院池上五首  其三 韓維 
露蓼風蒲匝四阿，欠盤無數覆清波。丁寧舟子徐移棹，枉碎池中綠錦窠。
紹隆院池上五首  其四 韓維 
池邊衰草化秋根，螢火多于五月蚊。看久驚風忽飄散，樹頭金燼落紛紛。
紹隆院池上五首  其五 韓維 
日日池頭望綠波，秋聲蕭瑟欲翻荷。已驚寒露朝來重，零落紅蕖水面多。
答勝之過學舍相訪 韓維 
世事紛紛無已日，人生鼎鼎欲何如。不嫌官冷時相過，幸有明窗滿架書。
晏相公西園雪後栽梅三首  其一 韓維 
日晏金華勸講回，幅巾藜杖小園來。知公灑落遺塵事，旋斸寒梅趁雪栽。
晏相公西園雪後栽梅三首  其二 韓維 
才看如粟吐花床，已想江南萬里香。小綴柔枝得殘雪，密催繁艷喜晴陽。
晏相公西園雪後栽梅三首  其三 韓維 
寒芳準擬臨風折，佳句安排對酒論。知想錢塘林處士，暗香浮動月黄昏。
明叔昆仲特惠梅花聊賦小詩三篇爲謝  其一 韓維 
勁雪嚴風不易摧，瓊苞猶冠百花開。洛陽去此無多地，不似迢迢驛使來。
明叔昆仲特惠梅花聊賦小詩三篇爲謝  其二 韓維 
玉斝久期繁艷至，筠籠先漏暗香來。歌童知我憐芳意，不向尊前唱落梅。
明叔昆仲特惠梅花聊賦小詩三篇爲謝  其三 韓維 
朱萼瓊華次第開，煩君自折向春臺。遥知玉季承歡讌，唱盡新詞釂巨杯。
懷鄰幾 韓維 
清醉由來未愜心，更携殘酒傍花陰。共思瀟灑江夫子，獨擁枯桐事苦吟。
懷景仁 韓維 
電激波旋春已空，此間尊酒幾時同。欲知對酒思君處，零落殘花滿架風。
答次道馬上見示 韓維 
醉插花枝薄暮歸，不知風雨過長堤。夫君信是高陽客，還有新詩馬上題。
同和叔早出天波門馬上口號 韓維 
去年連騎出天波，共愛晴暘景氣和。又喜遊從經歲月，西城宮樹綠嵯峨。
春貼子皇帝閣六首  其一 韓維 
和氣生金殿，微風轉畫旗。年年好春色，先是帝家知。
春貼子皇帝閣六首  其二 韓維 
迎氣來歸胙，宜春祝降祥。皇心勤治切，應喜寸陰長。
春貼子皇帝閣六首  其三 韓維 
醇醴浮金斝，柔蔬飣玉盤。嘗新兼介壽，齊奉兩宮歡。
春貼子皇帝閣六首  其四 韓維 
晝漏新添刻，春寒早放班。恩隨寬大詔，一日遍人間。
春貼子皇帝閣六首  其五 韓維 
晴日漸消宮瓦雪，和風微散御爐烟。千官拜舞皇恩罷，綵勝金幡下九天。
春貼子皇帝閣六首  其六 韓維 
早鶑啼滑知寒薄，午馬休遲覺晝長。四海歡康幾務暇，簫韶時奉萬年觴。
太皇太后閣六首  其一 韓維 
位歷三朝重，風行四海深。坐將仁厚意，潛助發生心。
太皇太后閣六首  其二 韓維 
銅霤消殘凍，朱樓拂早霞。傳聲回步輦，來賞小桃花。
太皇太后閣六首  其三 韓維 
視膳回天仗，含飴樂聖辰。定應彤管筆，書美繫王春。
太皇太后閣六首  其四 韓維 
鏤成寶字題宮戶，剪出名花趁御筵。人世不知春色早，忽驚歌吹下中天。
太皇太后閣六首  其五 韓維 
長樂鐘殘寶殿開，鳴梢移仗問安來。欲知純孝通天地，和氣氤氳繞御杯。
太皇太后閣六首  其六 韓維 
殘冰未放溝聲滑，小雨頻催柳色新。晝漏漸長無一事，坐披黄老味天真。
太后閣六首  其一 韓維 
正閫成王化，開宮奉母儀。身當四海養，壽祝萬年期。
太后閣六首  其二 韓維 
玉律生陽早，金鋪上日遲。枝間雙鵲語，應是報春祺。
太后閣六首  其三 韓維 
平曉開朱戶，輕寒御練衣。宮童移鈿扇，慶壽早朝歸。
太后閣六首  其四 韓維 
金花鏤勝隨春燕，綵仗縈絲逐土牛。迎得韶華入中禁，和風次第遍神州。
太后閣六首  其五 韓維 
綵仗朝來散玉京，綺窗新網結初晴。靜呼宮女教調曲，閑引皇孫看學行。
太后閣六首  其六 韓維 
九奏清新稱玉斝，八珍和旨奉蘭羞。須知天子娛親意，不爲乘春事燕游。
皇后閣五首  其一 韓維 
后德侔姬國，嬪風協舜家。進賢陽爲長，修教月增華。
皇后閣五首  其二 韓維 
春色平明到，微風弄綵幡。稍回宮柳弱，更助壁椒溫。
皇后閣五首  其三 韓維 
暖日暉暉動，清渠决决流。六宮修歲事，拂拭採桑鈎。
皇后閣五首  其四 韓維 
紫蘭紅蓼簇春盤，曉逐金壺下太官。朝遍三宮歸已晚，日華明麗雪消殘。
皇后閣五首  其五 韓維 
葭灰已逐陽和動，繡縷初隨日景加。欲助君王修儉德，不將宮樣織新花。
夫人閣四首  其一 韓維 
臘雪餘香徑，朝暉上綺甍。翠生蘭蕙色，和入管弦聲。
夫人閣四首  其二 韓維 
重錦褰粧幕，輕羅換舞衣。釵頭雙燕子，先向社前飛。
夫人閣四首  其三 韓維 
薄暖正當挑菜日，輕陰漸變養花天。君王勤政稀游幸，院院相過理管弦。
夫人閣四首  其四 韓維 
宮娃拂曉已催班，拜謝春幡列御前。不待東風報花信，紅酥綵縷鬥芳妍。
寄大覺禪師 韓維 
聞住金山最上方，江雲飄檻海風凉。何時乞得東南守，重拂塵衣入道場。
照禪師久欲一見比至汝則已遊矣因題廣惠 韓維 
高僧寂寞空塵坐，古寺悲凉足野風。道在豈須煩目擊，亭前雙柏自葱葱。
酴醿 韓維 
平生爲愛此香濃，仰面常迎落架風。每至春歸有遺恨，典刑猶在酒杯中。
戲示程正叔范彝叟時正叔自洛中過訪 韓維 
曲肱飲水程夫子，宴坐燒香范使君。顧我未能忘外樂，綠尊紅芰對朝曛。
和述古河陽感懷之作 韓維 
大河雄勝昔常遊，擁節題詩爲少留。我亦華顛無用者，碧嵩清潁是歸頭。
贈曹大夫三絕  其一 韓維 
落落明珠駭暗投，知君所得在無求。直須言下通非句，識取澄潭皎潔秋。
贈曹大夫三絕  其二 韓維 
竊祿偷安到白頭，一聞高韵使人羞。如今便欲歸休去，已愧遲君八九秋。
贈曹大夫三絕  其三 韓維 
勢利驅人去若流，君才六十便歸休。歸時不及家無有，但問松安竹健不。
湖上招曼叔 韓維 
故人旌旆鎮鄰城，未奏驪歌已愴情。莫爲炎蒸慵命駕，綠荷紅芰水風清。
送張七元構仕亳州 韓維 
蕭條平馬逐飛蓬，回首園林平露中。政事文章君得法，如今太守古人風。
和子華兄寄酒走筆 韓維 
開壺綠酒金英滿，走筆彫章錦段成。不假陶潛籬下望，更判五斗滌煩酲。
紅薇花 韓維 
杏梅成實夏陰濃，波面繁花刺眼紅。莫爲春歸減歡興，共將弦管樂薰風。
和王詹叔寄彭年四首  其一 韓維 
紛紛聲裏滿埃塵，一聽除書耳目新。清世未能忘薄祿，官曹猶得作閑人。
和王詹叔寄彭年四首  其二 韓維 
斷瓢疏罟入提携，濁酒徐傾鱠縷肥。雨後碧山來爽氣，松間明月尚清輝。
和王詹叔寄彭年四首  其三 韓維 
層樓飛觀壓溪流，縹緲當從海上求。病間體輕塵慮靜，好追仙子御風游。
和王詹叔寄彭年四首  其四 韓維 
一曲清琴滿架書，萬鍾于我亦分銖。他年欲作林泉計，爲問山前有地無。
和太素雙頭牡丹兼呈子華 韓維 
群英日零謝，并蒂發奇芳。願以附驛使，爲兄壽且昌。
某伏蒙寄示五言二韵詩輒次韵上呈聊以見志 韓維 
尚不求真語，何能計妄言。且饒只麽會，猶是弄精魂。
卞仲謀八老會 韓維 
同牓同僚同里客，斑毛素髪入華筵。三杯耳熱歌聲發，猶喜歡情似少年。
招彝叟厚之飲臺上花間 韓維 
恍然身世出塵心，香靄祇園地布金。秉燭聽歌不知醉，夜深清露滿衣襟。
子華兄生日五首  其一 韓維 
秀眉華髪貌安和，五福於今得最多。諸聖共忘心外境，八仙同入飲中歌。
子華兄生日五首  其二 韓維 
池面和風麗稍開，翠條芳甲滿春臺。笙歌競奏長生曲，兄弟華顛對舉杯。
子華兄生日五首  其三 韓維 
萱甲微抽碧玉簪，已驚花艷動筠籃。便須行樂迎東律，莫爲回神滯北庵。
子華兄生日五首  其四 韓維 
柳陰散釋真陽艷，妄慮消除至道冥。浮世短長何足道，須知時節在明星。
子華兄生日五首  其五 韓維 
白鶴群飛散作陰，方春膏雨一犁深。只知萬物含芳潤，誰識清通造化心。
蒙以詩惠水晶鱠次韵答謝 韓維 
凝如寶匣開明鏡，散逐金刀落素絲。我爲南來多內熱，徑呼玉筯盡三卮。
遊北園輒成二頌呈芳公長老  其一 韓維 
萬法都來一道場，游行何處不真常。臨風不用提玄旨，翠竹森森自短長。
遊北園輒成二頌呈芳公長老  其二 韓維 
青山隠約林端見，碧水逶迤竹下來。芳草落花無朕迹，與君親到北園回。
展江亭海棠四首  其一 韓維 
占盡人間麗與華，白頭判得醉流霞。誰將法錦翻新樣，紅綠裝成遍地花。
展江亭海棠四首  其二 韓維 
昔年曾到蜀江頭，絕艷牽心幾十秋。今日欄邊見顔色，夢魂不復過西州。
展江亭海棠四首  其三 韓維 
紅糝粧條嫋嫋長，人間不合有天香。千觴未足酬佳麗，回首東風更斷腸。
展江亭海棠四首  其四 韓維 
人避寒風與暖曦，年年長此探花期。如今太守尤珍愛，只許官娃带一枝。
和杜孝錫展江亭三首  其一 韓維 
斜日低雲動水光，偶尋佳處閱群芳。城闉不隔和風度，吹過千花百草香。
和杜孝錫展江亭三首  其二 韓維 
驚鷺飛鳴避畫橈，遊人笑語過朱橋。賈家園裏花應謝，綠遍牆頭野杏梢。
和杜孝錫展江亭三首  其三 韓維 
世情未免歌紅粉，道韵無妨寄白雲。歸路看花應更好，林間明月涌金杯。
和景純栽松  其一 韓維 
芳根出澗底，秀木依牆東。莫顧一時好，當觀三世空。
和景純栽松  其二 韓維 
論堅莫如松，言脆莫如葱。堅脆卒同盡，無盡無如翁。
寄太素 韓維 
雪竹風松絕點塵，邪陰消盡火成輪。時人不識先生意，喚作人間無事翁。
黄蓮花  其一 韓維 
淺白輕黄兩未分，飛來人世作朝雲。天教細雨常遮護，留得清香數日聞。
黄蓮花  其二 韓維 
只將蕭灑與溫醇，敵盡千花百草春。欲賦清詩寫深願，却疑潛笑白頭人。
黄蓮花  其三 韓維 
一水盈盈獨立時，六銖衣薄透冰肌。臨川已沒龍丘遠，辜負芳妍乞好祠。
聞彝叟遊展江亭 韓維 
西亭不覺又春風，弱柳微波四面中。更欲煩君亭下看，海棠枝上淺深紅。
景仁雨中同遊南園  其一 韓維 
暖日催花落夕曛，輕雷一夜變重雲。安輿少滯無多怪，澀雨慳風自古聞。
景仁雨中同遊南園  其二 韓維 
宿醉厭厭曉尚曛，卷簾清思滿風雲。久嫌日暖撩人困，却喜花香带雨聞。
累日不到西園瑞香忽已爛熳 韓維 
錦官翻樣出新機，淺綠深紅各自宜。不是東風送香氣，幽花落盡有誰知。
和子華對雨有感  其一 韓維 
小桃零亂逐東風，繁杏枝梢次第紅。把酒直須連日看，春光一半已成空。
和子華對雨有感  其二 韓維 
雪白朱紅已萬枝，年年長恨失花期。莫嗟飛雨淹游棹，却頼春寒發較遲。
病起呈景仁 韓維 
卧病經旬獨掩門，名園空想綠陰繁。牡丹時節重來會，嘗記公非醉後言。
新得小石呈景仁 韓維  太湖
泥沙洗盡太湖波，狀有嵌崆勢亦峨。可笑尚平游五嶽，不如坐視一拳多。
芙蓉五絕呈景仁  其一 韓維 
堂前堂後盡芙蓉，晴日烘開萬朵紅。不把一樽酬勝賞，忍看憔悴落霜風。
芙蓉五絕呈景仁  其二 韓維 
小霑清露細摇風，養得新花次第紅。客至莫教樽酒燥，朝吟夕賞未知窮。
芙蓉五絕呈景仁  其三 韓維 
少年嘗記作西遊，尤蕊奇葩夾道秋。今日家園開爛熳，怳疑身在蜀江頭。
芙蓉五絕呈景仁  其四 韓維 
不辭晨起立秋風，爲愛濃芳露滿叢。若比洛陽花盛品，萬枝開遍瑞雲紅。
芙蓉五絕呈景仁  其五 韓維 
携觴日日繞珍叢，未必歡情盡醉中。却怕後時無意思，殺風景似范家翁。
君俞惠詩覓洛中所得大金菊輒次韵酬二篇  其一 韓維 
繁英浮動滿烟葉，愛重不減雙南金。陶公此興亦不淺，聊贈翠茁酬高吟。
君俞惠詩覓洛中所得大金菊輒次韵酬二篇  其二 韓維 
禪老心真異衆心，不緣歌舞費黄金。春芳落盡慵開眼，豫乞寒花伴苦吟。
百門義呈君俞輒成短章 韓維 
一微塵上百門成，空裏花飛谷裏鳴。海印元來君自有，聊將黄葉止啼聲。
新作西北門樓 韓維 
赤白崔嵬晚照間，投閑時復一躋攀。時平守望皆無用，添得清秋數點山。
晚過湖上登城樓泛小舟歸  其一 韓維 
蛩響漸依階砌下，螢光亂出草萊間。炎蒸散盡人輕健，從此籃輿數往還。
晚過湖上登城樓泛小舟歸  其二 韓維 
綠水逶迤城兩面，清風摇動稻千畦。獨乘幽興携樽酒，小艇歸時月已低。
奉和君俞以子華古德頌見示 韓維 
百尺竿頭進步人，隨緣偶物莫非真。君看日用如何討，即此空身是法身。
杜君章家賦海棠二首  其一 韓維 
長條無風亦自動，繁艷著雨更相宜。少陵不奈被花惱，終日顛狂覓酒卮。
杜君章家賦海棠二首  其二 韓維 
濯錦江頭千萬枝，當年未解惜芳菲。今朝得向君家見，不怕春寒雨濕衣。
和沖老雪頌 韓維 
揉絮瓊飛曉尚飄，平吞六合蔽層霄。從來不打禾山鼓，且向樽前看綠腰。
堯夫垂示佳駕輒次二韵爲謝 韓維 
橫笛能爲水龍響，清歌不放綵雲飛。知君未盡杯中興，故折紅芳贈醉歸。
和太素密杏 韓維 
甘滋不假蜂房取，美種疑隨鶴馭來。方朔偷桃徒語爾，安期食棗足珍哉。
聞太素絕食飲水頗甚清羸以詩見招 韓維 
曲肱飲水歸寒士，服氣休糧號道人。顧我非寒亦非道，好來相伴祭身神。
蒙惠拄杖及詩依韵奉答 韓維 
藤枝既老解縱橫，禪老因何解道情。識取箇中無把捉，眼前瓦礫是瑶瓊。
因題象罔亭榜呈太素 韓維 
一顆圓明不欠虧，胡來胡現大鈞知。如今象罔渾無用，榜樣從教作世師。
遊象罔亭偶成二絕  其一 韓維 
泛盡溪流數曲清，竹陰開處見新亭。山翁不會題牌意，猶守枯枝看道經。
遊象罔亭偶成二絕  其二 韓維 
竹色隠波流不去，蓮香浮坐斷還聞。誅茅結宇才方丈，占盡清風與白雲。
太素雪中惠小桃 韓維 
細雪繁飄遠近來，三冬佳氣一朝回。莫嫌天上瓊花晚，元待人間粉艷開。
奉答祖印喜雪二頌  其一 韓維 
細逐流風遍大田，皚然一色絕中邊。空生慣識岩中鏡，何似天花亂墜年。
奉答祖印喜雪二頌  其二 韓維 
久旱終能不失時，田家喜氣吐虹霓。龐公昔日曾垂語，資福今朝更指迷。
對雪偶成三頌呈芳公長老兼簡收貴二上人  其一 韓維 
空生去後花飛絕，龐老行時雪落頻。有句無言空不會，夜寒紅燄一爐香。
對雪偶成三頌呈芳公長老兼簡收貴二上人  其二 韓維 
聞君鼎足話無生，說盡無生及有生。幾日西郊回杖錫，小窗同聽竹風聲。
對雪偶成三頌呈芳公長老兼簡收貴二上人  其三 韓維 
誰識天公造化情，珠樓玉殿一朝成。色空無有何能辨，陵坎高低本自平。定見烏鷄遭指注，寧分皓鶴失鮮明。可憐辛苦齊腰客，不悟紛紛覿面呈。
再賦頌二首  其一 韓維 
兩膝雙盤一足垂，歷然賓主席間儀。惟應露柱方能識，只恐仙陀也不知。
再賦頌二首  其二 韓維 
陽景朝來釋凍凘，水邊林下好追隨。靈山一會何曾散，莫學時人語別離。
讀白樂天傳及文集  其一 韓維 
才高文贍富詩名，感物傷時動有情。不識無生真自體，一塵才遣一塵生。
讀白樂天傳及文集  其二 韓維 
直道危言自古難，忠賢常困佞邪安。興王賞諫非無法，却爲貪令自擇官。
讀白樂天傳及文集  其三 韓維 
仲尼饑餓顔回夭，此意誰能問大鈞。何事香山白居士，每嗟衰老亦言貧。
和提刑千葉梅  其一 韓維 
層層玉葉黄金蕊，漏泄天香與世人。閑寂未須嗟失地，年年長冠百花春。
和提刑千葉梅  其二 韓維 
擢玉自成超俗格，施朱不學入時粧。莫將羅幕輕遮護，從放樽前自在香。
次韵答提刑王朝奉席上看梅見貽 韓維 
誠己從來不問天，肯將衰白慕華軒。調羹豈是山翁事，只合看花對酒樽。
和微之遊湖春夏秋冬四絕  其一 韓維 
冰散玉珂微弄暖，梅含金粉巧矜新。道人不管年光逝，貪作詩章等待人。
和微之遊湖春夏秋冬四絕  其二 韓維 
花邊鷺立紅雲裏，林下人行翠幄中。炎暑吾今知所避，全家移入廣寒宮。
和微之遊湖春夏秋冬四絕  其三 韓維 
敗荷衰折水西流，極目清光好放舟。幸有主人頻卜晝，肯同俗子更悲秋。
和微之遊湖春夏秋冬四絕  其四 韓維 
畫舫新成水拍堤，悲絲急管韵參差。吟風嘯月年年事，未省曾經興盡時。
衆舉毗盧作僧正以詩勉之 韓維 
庵前誰爲子磨塼，休把真心作靜看。了得諸塵非異物，披毛带角也何難。
和微之飲楊路分家聽琵琶  其一 韓維 
酒熟梅香臘後天，春鶑巧囀忽當筵。共嗤白傅辛勤甚，萬喚千呼始上船。
和微之飲楊路分家聽琵琶  其二 韓維 
遇酒逢春觸處春，白頭相視若天倫。須知丞相官儀重，不及琳宮自在人。
再和堯夫同前  其一 韓維 
朱弦四十昔嘗聞，藝不論多貴絕倫。少損新聲放平淡，免教醉殺白頭人。
再和堯夫同前  其二 韓維 
教得新聲十二弦，每逢嘉客便開筵。春湖水綠花爭發，好引紅粧上畫船。
再和堯夫欲借琵琶妓  其一 韓維 
畫船西去水成鄉，玉管朱弦出上方。衰病不須多酌我，次公非酒亦能狂。
再和堯夫欲借琵琶妓  其二 韓維 
謝公故事常携妓，白傅高年自唱歌。更假紅粧知有意，欲添尊酒十分多。
閑居思湖上 韓維 
遠泛每思隨雁鶩，深居半是避杯觥。官閑日永無餘事，卧聽朱弦教曲成。
次韵答微之 韓維 
空門欲問君何得，滅色終非我所能。岑寂歡狂均有待，無相與處是良朋。
致仕後次韵答張念七  其一 韓維 
潁水箕山一老生，漠然心境兩俱平。倘來物外皆如寄，腰底懸金壁挂纓。
致仕後次韵答張念七  其二 韓維 
一榻高眠只自思，累朝榮宦竟何爲。顛毛白盡朱顔改，惟有丹心似舊時。
曾通直見惠風琴 韓維 
剡竹紉絲匠意深，泠然終日自成音。吾君方急民財阜，好助薰風入舜琴。
玉汝惠貓頭笋 韓維 
漢臣問鵬曾遊地，臘祭迎貓始出林。解籜光先凝片玉，含甘珍重等兼金。
庵中睡起五頌寄海印長老  其一 韓維 
閑窗日射寒松影，枕上風傳過雁聲。夢境覺來無一際，不勞唇齒話無生。
庵中睡起五頌寄海印長老  其二 韓維 
四風標韵出風塵，高下雖殊一色均。爲我終朝談實相，參差庭柏敞精神。
庵中睡起五頌寄海印長老  其三 韓維 
剡竹紉絲雜短長，誰教曲折號宮商。自從眠處知消息，終日笙歌是道場。
庵中睡起五頌寄海印長老  其四 韓維 
飯後西堂百步行，困來合眼是無營。從生至老非他物，道著如今已是情。
庵中睡起五頌寄海印長老  其五 韓維 
火衰水劣病餘身，未散虛空一聚塵。更欲强招年少客，折花同賞夢中春。
和玉汝贈收上人 韓維 
道得都來是八成，聖無功用已非靈。憑君諦視丹霞路，依舊雲山點點青。
聯句 韓維 
古木含清吹，池上增晚凉。余懷本達曠，聯此傲羲皇。孤鷗可與狎，幽岸足以觴。幸有彭澤酒，便同永嘉堂。潘生起爲壽，王子齊陳章。林端見新月，草際聞寒螿。照水螢影亂，拂筵蓼花香。徘徊戀嘉境，坐使歸興忘。
金山寺 韓維 
寶勢中流起，香園此布金。鴿棲秋殿冷，龍伏夜潭深。水鳥銜生食，江神聽梵音。
過杜甫墳 韓維 
三尺孤墳墓，空留萬古名。風騷誰是主，天地太無情。入夜月虛白，逢春草自生。耒陽江色迥，吊罷恨難平。
潤州 韓維 
雄風摇碧綠，畫角吊黄昏。一带分江記，雙峰點海門。
詩一首 韓維 
鶴使曉來華表上，分明說得帝都春。門開閶闔星河在，榜注神仙姓字新。
題招提院靜照堂 韓維 
道人幽棲地，瀟灑臨江湖。江湖置外物，妙觀造無餘。匆匆從世役，沒沒已爲愚。何况毫髪間，計畫窮萬殊。檻外薝蔔林，几前沈水爐。世人欲問道，指象聊躊躕。
窊樽 韓維 
閑坐閑行水際，自吟自嘯雲根。過盡春風秋月，無人共醉窊樽。
送回聖過洞清會 韓維 
狂飈攪驚塵，□□□□□。支生强我遊，華構忽在暇。入門已□□，□□□且况。主人道門老，興趣久已炎。□□□□□，□□有清泛。沖融一境寂，□□□□□。□□□□□，竹日光艷艷。
和鄰幾社日 韓維 
春陽□□□，□□□□□。□□□流光，連坐嘆故園。遊□□□□，□□□□□。擊鼓會鄉人，莫觴爲曰□。□□□□□，□□割肉歸。獨我恨不與，京塵空□□。□□□時驚，先入舊廬飛。
句  其一 韓維 
兩君曠度皆吾黨，紅燭迎舟盡醉還。
句  其二 韓維 
靈骨不隨烟共盡，真心常與月孤明。
句  其三 韓維 
剡溪柔弱難爭强，紫巖緊實爲最長。
句  其四 韓維 
日華川上動，風光草際浮。
句  其五 韓維 
一笛西風吹落日，滿帆行客背孤城。
句 柳瑾 
過盡金湯知帝策，見求貂虎識軍儀。男兒本有四方志，祗在蓬瀛自不知。
題餘干縣干越亭 李孝先 
吳越猶干地要衝，樹亭危岸勢憑空。春潭倒影黄昏月，古木喧聲白晝風。鷗鷺慣來窺讌席，烟雲無著護簾櫳。凄凉故國多遷變，獨有溪山在望中。
登江瀆水心亭 李孝先 
晚興清無比，幽亭積水中。芰荷千柄雨，松竹四軒風。鬥鴨飛翎健，潛魚靜思沖。飛潛乃常事，何足較窮通。
春日有感 李孝先 
雨斂輕寒淑氣回，曉街清霽斷浮埃。風高柳倦終朝舞，歲閏花遲數日開。歸夢每逾千里去，遠書新過萬山來。旅情宦况都無頼，强對韶輝殢酒杯。
句 倪天隠 
物外風塵不染顔。
留題洞巖 宋禧 
翠巖仙洞白雲深，躡石捫蘿一訪尋。真馭不逢山色映，澗風吹袂冷森森。
巡歷屬部留題青帝觀 宋禧 
按部到天孫，因過清靜軒。山尖覆雲蓋，石罅迸松根。危磴關河路，遠林桑柘村。閑邀羽人話，洞究五千言。
手植檜 孔舜亮 
聖人嘉異種，移對誦弦堂。雙本無今古，千年任雪霜。右旋符地順，左紐象乾綱。影覆詩書府，根盤禮義鄉。盛同文不朽，高與道相當。洙泗滋榮茂，龜蒙借鬰蒼。毓靈全木帝，鍾秀極勾芒。氣爽群居席，烟凝數仞牆。陰連槐市綠，子落杏壇香。布露周千尺，騰凌上百常。傍欺泮林小，遠笑嶧桐黄。屹若擎天柱，森如出日桑。風中雕虎嘯，雲際老龍驤。直欲驚魑魅，端疑待鳳凰。鱗差闕鞏甲，幹錯羽林槍。大節忠臣概，堅心志士方。魯宮侵不得，秦火縱何傷。宣子休誇樹，姬人漫愛堂。松卑虛視爵，花賤柱封王。誰念真儒迹，何當議寵章。
題靈巖寺 孔舜思 
忽從平地出塵籠，親到諸天釋梵宮。却悟冗官長役物，爭如大士日談空。山橫青壁千層合，泉迸丹崖一綫通。幽鳥靜啼人外境，疏鐘不墮世間風。目無可欲猿猱伏，心絕微塵冰鑑融。自恨無緣陪宴坐，它生願效種松翁。
華清懷古  其一 李周 
胡雛鐵騎正縱橫，環上羅衣血染腥。蜀道歸來應悔禍，香囊特地泣娉婷。
華清懷古  其二 李周 
吾家居處本關西，舊記遺蹤事不迷。屢過華清無一字，恐人笑我不留題。
雙檜聯句 李周 
古宇列雙檜，森鬰欹檐角。高幹若偃蓋，低枝羅翠幄。葉硬攢猬毛，子圓如雀殻。盤根雖輪囷，呈才終卓犖。枯冬傲霜雪，炎夏宜雨雹。蒼皮繞龍蛇，危巔巢鸑鷟。歲寒知後凋，清風到先覺。月涵煙影孤，雨溜苔蘚駁。願逢繁輅用，勿使爲榱桷。春姿筆工偷，風韵溪虎學。松筠比節操，蟲鳥敢蠹啄。黛色晚山分，清香朝露濯。桃李耻妖饒，椅梧羞齷齪。俗名强雌雄，奇勝重古樸。氣勢已千尋，栽培從一握。五松慚忝位，秦封受殊渥。
雙檜聯句 李邵 
無正文。
雙檜聯句 楊致祥 
無正文。
雙檜聯句 种古 
無正文。
雙檜聯句 种診 
無正文。
寄茅處士知至 鄭少連 
世爭趨捷徑，君獨掩柴關。名利紅塵老，詩書白日閑。情恬神氣逸，琴淡古風還。誰識冥冥意，軒裳咳唾間。
句  其一 史驤 
坐來夜半天河轉，挑盡寒燈心自知。
句  其二 史驤 
坐禪猿鳥看，談易鬼神聽。
句  其三 史驤 
花分先後留春久，地带東南見月多。
句 李壽朋 
十日醉如何。
句  其一 崔子厚 
興盡回蘭棹。
句  其二 崔子厚 
衣錦榮名雖烜赫，挂冠高節莫因循。
和陳襄巖老堂 徐融 
大老富詩書，不煩耕與漁。巖同傅說築，人學仲尼居。靜性觀三極，窮神味六虛。欲知休復意，仁義是蘧廬。
句 徐融 
淮船分蟻點，江市聚蠅聲。
秦王卷衣 文同 
咸陽秦王家，宮闕明曉霞。丹文映碧鏤，光采相鈎加。銅螭逐銀猊，壓屋矜蟠拏。洞戶鎖日月，其中光景賒。春風動珠箔，鸞額金窠斜。美人却扇坐，羞落庭下花。閑弄玉指環，輕冰扼紅牙。君王顧之笑，爲駐七寶車。自卷金縷衣，龍鸞蔚紛葩。持以贈所愛，結歡期無涯。
殿前生桂樹 文同 
童童彼芳桂，藹藹生廣內。靈根浹和液，柯葉冬不改。日月最臨照，雨露偏汪濊。願保剛勁質，與君同萬歲。
臨高臺 文同 
臨高臺，望故鄉。地千里，天一方。極目外，空茫茫。孤雲飛，不我將。安得羽翼西南翔。
自君之出矣 文同 
自君之出矣，弔影度晨夕。中門一步地，未省有行迹。閨闈足儀檢，常恐犯繩尺。欲寄錦字書，知誰者云的。
東門行 文同 
士有失所偶，難甘蓬蓽微。拔劍出東門，感憤不顧歸。賢哉彼嘉匹，逐逐牽其衣。願同此饘粥，節義安得違。况今謂清世，不可復爲非。
西門行 文同 
盛年可愛重，芳辰宜嬉遊。金甕釀醇酒，玉盤炙肥牛。青春九十日，不可一日休。勿自汨浩氣，滿胸藏百憂。君莫惜黄金，黄金身後讎。自古貪與吝，常爲賢者羞。
塘上行 文同 
寒塘漲新雨，灧灧翠波滿。沙晴步聲澀，風引羅带緩。蒲牙妒舌利，荷葉歡心卷。生平玉衣夢，至此神亦誕。徒誦小星篇，無人覺腸斷。
釣竿 文同 
霜刀裁綠筠，桂餌挂輕緡。斂迹天地間，側身江海濱。悠悠寶帳夜，寂寂烟波春。何時投竿歸，再與君子親。
烏生八九子 文同 
南山有烏鳥，生子層崖巔。戢戢新羽成，相將弄晴烟。朝饑集壠上，暮渴來巖前。託居深林中，自足終爾年。胡爲去所依，無乃甘葉捐。却愛庭樹好，群飛投碧圓。高枝踏未穩，身已隨潛弦。因知萬物理，主者持默權。凡云愛此命，生死期已然。出入既有定，何嘆于後先。
野田黄雀行 文同 
搥鼉鏗鯨宴瑶臺，紅鴉弄翼春徘徊。和風入坐賓主樂，金觥玉豆天中來。勸君劇飲莫自訴，暗中光景能相催。試看庭前好花謝，枝下落多枝上開。人生不厭苦行樂，勿用蹙促相驚猜。賢愚貴賤各有命，此理悟者真賢哉。
苦寒行 文同 
上太行兮高盤盤，日將暮兮歲已闌。入谷口兮出林端，風慘慘兮吹骨寒。冰霜結兮玉巑岏，光上照兮天色乾。紛橫委兮草樹殘，黯慄烈兮烟雲𩆓。僕足皸兮馬蹄抏，望所舍兮摧心肝。囊立空兮衣且單，嗟道途兮胡艱難。
苦熱行 文同 
黄人頓駕留天中，金鴉吐火燒碧空。炎光染雲聳岌岌，旱氣爍土飛蓬蓬。龍摇乾胡不作雨，虎裂渴吻無生風。安得有術擘海水，入底一扣鮫人宮。
俠客行 文同 
紫髯圍碧瞳，勇氣炙坐熱。生平脫羈檢，少小服義烈。堂堂吐高論，牙齒若嚼鐵。寶劍壓䏶橫，誰耻我可雪。酣歌入都市，當面洗人血。常言荆軻愚，每笑豫讓拙。事已不受謝，門前車馬絕。自謂取功名，焉能由筆舌。
巫山高 文同 
巫山高，高凝烟，十二碧簪寒插天。危巖絕壁已飛動，况復下壓萬丈之蒼淵。波衝浪激作深井，虎眼徹底時一漩。長風澒涌發灧澦，惡色怒勢因誰然。我欲截中流，虹梁莫得施𧐖蜷。東西相遠望不到，兩目欲斷心將穿。回看高唐廟下灑靈雨，遣我歸意常翩翩。
水仙操 文同 
嗟哉先生去何所兮，杳不可尋。捨我於此使形影之外兮，唯莽蒼之山林。仰圓嶠之峨峨兮，俯大壑之沉沉。長波澒涌以蕩潏兮，群鳥翻翻而悲吟。寂擾擾之煩慮兮，納冥冥之至音。先生將一我之正性兮，何設意之此深。我已窮神而造妙兮，達真指於素琴。先生盍還此兮，度明明乎我心。
大垂手 文同 
華堂合樂轟春晝，鳳叫龍嘶畫鼉吼。瓊猊壓地開組繡，美人舞兮獻君壽。紅婆娑兮翠蚴蟉，雪翻花兮風入柳。曳輕裾兮揚綵綬，金鸞飛兮玉麟走。入急破，大垂手。香檀扎扎江雨驟，情凝力定方舉袖。烟收霧斂曲徹後，錦盈車兮珠滿斗。
採蓮曲 文同 
綠纈襠，紅繡裳，衫盤蜂蝶裙鴛鴦。雕瑰錯寶垂鬢長，紫冒翠蓋行新粧。蹁躚曲堤下回塘，畫橈送入波中央。羅袖卷起金釧光，摇輕撼脆敲短芒。丹瓊紺玉低復昂，霑裛薄粉撲嫩黄。蠶腰蛛腹絲飄揚，列坐綵舫求比方。笑聲吃吃動明璫，挨蒲拂蓼次岸旁。風吹落霞供晚凉，西城鴉鴉啼女牆。歸來索酒酌滿觴，吳屏蜀帳圍象床。困卧不起燈燭張，琉璃盎缶叢生香。
對酒 文同 
朝廷皦如日，區宇清若水。殊方文教達，微品德澤被。伊人復何幸，遇此栗陸氏。茫然大虛內，蒸鬰盡和氣。真風浹敦俗，無所容一僞。唯宜對樽酒，酣飲樂無事。人間此昭世，得偶須自貴。無爲名所勞，區區取愚謚。
白頭吟 文同 
憶昔宴華堂，金徽導幽意。雖知取名賤，越禮奉君子。相期本同穴，誰復耻犢鼻。一見茂陵人，烟霄與泥滓。願言保新愛，妾以甘自棄。恩義薄所終，多生於富貴。
芳樹 文同 
庭前有芳樹，穠陰滿軒碧。莫惜更携酒，醉此青春色。朝來見鶗鴂，飛鳴繞其側。光景不可留，徒遣君嘆息。
武溪深 文同 
嶠南之武溪，其深不能測。潭潭滀瘴癘，水色重如墨。昏然潦霧作，上下毒氣塞。仰視高飛鳶，跕跕墮兩翼。交州惡女子，制馭費銜勒。伊余繆兵寄，得總浪泊役。常甘馬革死，持此期報國。卧念少游言，從之何可得。
走馬引 文同 
群蹄踏空山，半夜若風雨。平明即其地，已復天上去。惟予迫大義，盍免以名捕。蟠蝸入寒殻，此豈謂安處。脫身入浩渺，固有神物護。禮謂不戴天，天知天亦許。
起夜來 文同 
曉窗明綠紗，蜀錦壓春卧。橫腮虎魄冷，驚起新夢破。玲瓏轉條脫，縹緲梳矮墮。高軸響銀床，時誤君車過。
長安道 文同 
長安道，隋唐宮殿生秋草。若使皆知嗣業難，爭得行人望中老。
王昭君  其一 文同 
不惜將黄金，爭頭買顔色。妾貌自可恃，誰能苦勞力。
王昭君  其二 文同 
絕艷生殊域，芳年入內庭。誰知金屋寵，只是信丹青。
王昭君  其三 文同 
幾歲後宮塵，今朝絕國春。君王重恩信，不欲遣他人。
王昭君  其四 文同 
極目胡沙滿，傷心漢月圓。一生埋沒恨，長入四條弦。
吳趨曲  其一 文同 
萬頃平湖水，晴光射早霞。紅裙鬥畫楫，相結採荷花。
吳趨曲  其二 文同 
岸上相將疊鼓催，青翰齊上碧波開。鵁鶄屬鳿不驚起，慣見蘭橈日日來。
吳趨曲  其三 文同 
蕩漾水中舟，徘徊岸邊馬。相看兩不語，密意待誰寫。
劉生 文同 
歷古推任俠，彼劉生者何。提槌擊朱亥，引劍刺荆軻。飲肆扶頭出，歌樓掉臂過。無人繼義勇，關隴氣消磨。
紫騮馬 文同 
翩翩紫騮馬，爛爛黄金鞍。流水四蹄急，飛星雙目寒。擁頭青玉釳，蔽臆彩絲鞶。誰取交州鼓，摸將骨去看。
驄馬 文同 
𮫃鬣擁如雲，西人號乞銀。更逢桓御史，特地起精神。
貴侯行 文同 
將軍功勳滿旂常，昨日賜對開明光。腰懸橐駝紫金鈕，爵號進拜諸侯王。戟衣翩翩弄春影，大第高門臨萬井。但願囊書絕邊警，常官中都奉朝請。
朱櫻歌 文同 
金衣珍禽弄深樾，禁籞朱櫻斑若纈。上幸離宮促薦新，藤籃寶籠貂璫發。凝霞作丸珠尚軟，油露成津蜜初割。君王日午坐猗蘭，翡翠一盤紅靺鞨。
拾羽曲 文同 
新羅砑紅裙襵齊，綵縷刺衫花倒提。新晴暖日麗烟草，金獸齧鎖藏春閨。朱橋逼江曉沙白，錦带交風大堤窄。蘭洲遺翎得殘碧，歸來驚飛上嬌額。
沙堤行 文同 
金吾馳騎東復西，督兵萬指平沙堤。傳言築路拜新相，恐與九衢同一泥。夜來上在蓬萊宿，手寫姓名符夢卜。連詔黄門下北扉，趣草贊辭登力牧。平明劍珮羅東閣，大字滿行書德業。謁者長言告紫宸，感召一庭和氣合。上心喜曰予良弼，未謝急宣令直筆。群吏迎歸政事堂，指顧之間歌畫一。午漏初移催入馬，寶带盤腰印垂胯。歸來冠蓋爛盈門，異口同音賀太平。
五原行 文同 
雲蕭蕭，草摇摇，風吹黄沙昏泬寥。胡兒滿窟卧寒日，卓旗繫馬人一疋。夜來烽火連篝起，銀鶻呼兵捷如鬼。齊集弓刀上隴行，犬噪狐嗥繞空壘。羌人鈔暴爲常事，見敵不爭收若雨。自高聲勢敘邊功，歲歲年年皆一同。將軍玩寇五原上，朝廷不知但推賞。
讀武紀 文同 
嗟哉徹之有天下，甘心神仙希羽化。五十餘丈起樓觀，萬八千里走車駕。安期羨門竟何在，五利文成終死詐。若非留意尚文學，嬴政且賢非爾亞。
題東巖隠者壁 文同 
青峰叢叢擁危壑，綠樹團團扶曲閣。幽人睡起漱寒泉，坐看一林山雨落。岩前火氣雜芝朮，澗下苔痕亂猿鶴。自憐塵土滿衣衫，欲解從君今尚莫。
東山亭 文同 
朝陽之峰乃天設，曲嶺長崗地盤結。下臨絕澗走縈回，上聳巍亭飛巀嵲。晚雲幾處水墨畫，秋樹數番紅綠纈。安能恰會此時閒，靜與詩翁吟曉雪。
水邊春半 文同 
芹牙差差蘭笋短，石渠冰銷水色淺。倡情冶思不可奈，好鳥間關花婉娩。鮮衫翠裾者誰氏，行歌楊枝惜時晚。臨流有客抱危膝，苦調長謠問誰遣。
採藥歸晚因宿野人山舍 文同 
東岩陰深崖巘古，夾澗垂泉結鵝乳。我來採藥晚忘歸，試宿荆扉問鷄黍。春風滿林燈火冷，一夜不眠山月苦。平明携策下青蒼，松葉紛紛灑新雨。
後溪晚步 文同 
陰陰芳樹暗回堤，路入蒙籠轉野溪。澤雉應媒高復下，林鴉引子歇還啼。青蒲宛宛全淹水，紫笋斑斑半出泥。倚杖風前感時節，亂烟斜日一蟬嘶。
山中新晴 文同 
山中新晴曉烟暖，散带頹冠漱岩畔。海鹽未去猿鶴喜，柴桑初歸松菊亂。林間餘雨時一滴，嶺上飛雲忽雙斷。安能舉手恣扶摇，欲共高鴻拂霄漢。
鹽亭縣永樂山叩雲亭 文同  长江
長江合高峰，爽氣左右繞。中流望絕巘，萬丈見木杪。孤亭揭其上，隠隠一拳小。李君令茲邑，邀我升縹緲。是時天宇凈，晴色洗霜曉。萬象滿四隅，轉盼皆可了。神清壓塵坌，志適喜猿鳥。人生貴軒豁，世務苦紛擾。茲焉獲登覽，浩思欲飛矯。令謂亭我爲，勝絕此應少。願子立佳號，光輝飾松蔦。因名之叩雲，大字榜霞表。
杜逸人歸龍山 文同 
上亭北望二百里，頹巘墮壑圍龍山。余嘗往來見之喜，飲食夢寐皆孱顔。恨無羽翼一飛到，羨子長往不欲還。安得擺手掉世故，相與傲兀於其間。
曉入東谷 文同 
振纓效王官，釋耒去鄉縣。十年始還此，景物覺盡變。東谷素所愛，乍到若創見。烟雲引晨策，數里入葱蒨。明霞照溪口，花草露初泫。長松盤高崗，竦竦擢秀幹。垂陰雜群木，上欲接霄漢。柔蘿互鈎鎖，攬地走荒蔓。修篁揭其間，萬個挺若箭。登臨愴舊歷，眺聽悅新玩。讀書破茅廬，徑彴已漂斷。唯餘舍南水，尚吐石竇濺。潺潺落危壑，衮衮引飛練。臨流濯塵襟，照影實覿面。功名竟何所，旅迹轉孤賤。引手謝猿鶴，深慚爾驚怨。
東谷沿小澗樹木叢蔚中有圓潭愛之久坐書所見 文同 
野水瀉古穴，石岸盤回淵。飛塵不可入，竹樹圍清漣。靜往得勝玩，深居逃俗緣。寒光照煩襟，景寂心自圓。枯篁蹲碧禽，垂頸窺沉鮮。對之不敢動，相望兩俱禪。
東谷茅齋 文同 
野徑轉深密，靜無車馬痕。松花金粉墮，苔葉翠茸翻。蟲鳥春音雜，烟雲晚色昏。俗塵何處入，長是掩溪門。
夏樹 文同 
夏樹始繁密，條縷方且柔。左右覆吾廬，合如張碧油。新蟬噪晴午，餘響藏深幽。軒窗轉炎日，清影爲我留。蚊蚋亦取庇，鬧若春雨稠。拂揮不停手，咀嚼胡爾讎。何當薰風來，一與掃蕩收。吾將就高蔭，濯足臨寒流。
田舍 文同 
園林曉氣清，籬巷夕陽明。石竇聞寒碓，烟坡見晚耕。豚蹄供禱賽，龜殻問陰晴。欲識豐年樂，一村鷄犬聲。
高槐 文同 
高槐夾前除，合蔭卷若洞。交柯載宿雨，壓地翠色重。青蟲暖自挂，黄鳥晴輒哢。枕簟傲炎風，爲君高興動。
春閨 文同 
枕带縈春思，窗紗漏曉光。蠨蛸傷遠別，鶗鴂感流芳。妝匣蒸殘粉，薰爐試舊香。洞房燈燭外，只有夢悠揚。
採桑 文同 
溪橋接桑畦，鈎籠曉群過。今朝去何早，向晚蠶恐卧。家家五十日，誰敢一日惰。未言給私用，且以應官課。
青城山丈人觀 文同 
群峰垂碧光，下擁岷仙家。神皇被金巾，坐領五帝衙。威靈攝真境，俗語不敢嘩。精心叩殊庭，俯首仰紫華。願言鳳羅盟，畢世驅塵邪。循奉蕊珠戒，期之飛太霞。
上清宮 文同 
瓊臺橫紫霄，上有縹緲居。雲霞抱窗戶，日月循庭除。飛羽下金輦，隠芝吟玉書。俯首視人間，人間臭如帤。
張少愚書院 文同 
澗水侵斷橋，車馬不得通。飛嵐積庭礎，秋蘚垂紫茸。窗紙爛溪雨，簾衣拆林風。主人殊未歸，使我烟景空。
誓鬼碑 文同 
正一受天籙，腰垂神虎章。群魔獄幽隠，秘篆刻青蒼。故事駭前志，餘威驚大荒。誰能識奧訣，禹步學魁罡。
天師栗 文同 
天師携此種，至自上饒遠。當時十七樹，高幹倚孤巘。蒼蓬蒺藜大，紫殻檳榔軟。蜀部名果中，推之爲上選。
孫知微畫 文同 
太古奇偉士，精思獨於畫。馳心入茫昧，萬物赴揮灑。當時一名重，顧陸非爾亞。卓哉青城筆，妙絕冠天下。寥寥九天仗，一一若神寫。吾恐千載後，是終無繼者。
早晴至報恩山寺 文同 
山石巉巉磴道微，拂松穿竹露沾衣。烟開遠水雙鷗落，日照高林一雉飛。大麥未收治圃晚，小蠶猶卧斫桑稀。暮烟已合牛羊下，信馬林間步月歸。
楊山人歸綿竹 文同 
一別江梅十度花，相逢重爲講胡麻。火鈴未降真君宅，金鈕曾盟太帝家。道氣滿簪凝綠髪，神光飛鼎護黄芽。青騾不肯留歸馭，又入無爲嚥曉霞。
閑遣 文同 
庭竹擁高叢，移床就好風。掩門休務外，隠几坐忘中。世事元何物，人心了即空。客來休借問，此意浩無窮。
睡起 文同 
寥寥公館靜，門掩似山家。竹簟屢移枕，石盤頻浸花。閑多新得策，事少早休衙。一覺高舂睡，誰來伴試茶。
梅 文同 
寒梅引舊枝，映竹復臨池。朵露深開處，香聞瞥過時。凌兢侵臘雪，散漫入春詩。贈我歲寒色，憐君冰玉姿。
永泰劉令清曦亭 文同 
木杪照初日，捲簾知曉晴。軒窗無限思，圖史有餘清。露下濛花重，風來泛竹輕。何須嫌五斗，持此謝淵明。
貧居 文同 
繩床擁敝裯，初起髪未櫛。南窗展書卷，就暖讀寒日。門前絕車馬，薄暮垂片席。短牆挂纖蔓，幽鳥啄紅實。群蝸惡積雨，繚繞篆空壁。男兒處貧賤，舉首宇宙窄。翩翻槍榆鳩，宛轉匿絮虱。妻孥競相笑，憔悴守文筆。
惜花 文同 
胡蜂採花花氣薄，黄鳥啄花花蕊落。林風吹花花片亂，池水浸花花色惡。少年惜花會花意，晴張青幃雨油幕。勸君直須爲花飲，明日春歸空晚萼。
貞女吟 文同 
身外無一簪，何以供鉛華。飾行不飾容，濁水白藕花。藕心亂如絲，妾心圓如珠。絲亂端緒多，珠圓瑕纇無。焉得偶君子，奉之此高節。所生雖至親，此意安可說。
莫折花 文同 
莫折花，花好亦自喜。勿謂花無言，請以君心酌花意。君容待花轉豐艷，花枝因君愈憔悴。莫折花，任花飛落地。但對春風倚芳樹，長遣香英伴君醉。
織婦怨 文同 
擲梭兩手倦，踏籋雙足趼。三日不住織，一疋纔可剪。織處畏風日，剪時謹刀尺。皆言邊幅好，自愛經緯密。昨朝持入庫，何事監官怒。大字雕印文，濃和油墨污。父母抱歸舍，拋向中門下。相看各無語，淚迸若傾瀉。質錢解衣服，買絲添上軸。不敢輒下機，連宵停火燭。當須了租賦，豈暇恤襦袴。前知寒切骨，甘心肩骭露。里胥踞門限，叫駡嗔納晚。安得織婦心，變作監官眼。
野花嘆 文同 
昨看百草抽新芽，今看百草開新花。岩隈水側自成列，紅醜紫賤何交加。東皇施恩豈不溥，隨所付受無少差。爾之瑣細亦蒙被，盡使奮發爭春華。織叢密蔓不可數，競起塗抹如矜誇。妖鶑冶蝶不爾顧，去爾自欲尋名葩。爾知有艷貴爾否，歌管匝樹侯王家。爾徒此地弄顔色，只自狼籍隨泥沙。何當照水自窺覽，枝赧葉懼相藏遮。晚村無限曬殘日，索酒爲爾成吁嗟。
普州三亭 均逸亭 文同 
亭宇跨城端，新苔磴道盤。風光晴水石，烟景暮林巒。簿領仍多暇，賓從每盡歡。何由掉塵鞅，聊問借闌干。
普州三亭 東溪亭 文同 
短彴逶迤渡，高檐夭矯沉。波光環堵凈，日色綵梁深。萍荇翻金鯽，蘭苕超翠禽。主人公事簡，時此照清襟。
普州三亭 碧崖亭 文同 
斷巘淥溪邊，危亭翠壁前。軒窗誰是客，詩酒自稱仙。遠壑春藏雨，長波晝起烟。吏人休報事，高興正陶然。
送郭經知縣 文同 
促促送歸客，短亭垂柳風。離樽掩殘日，去騎若輕蓬。百里謳歌內，三年畏謹中。鄉人問蜀物，笑指一囊空。
過祿氏山齋 文同 
過水得憑檻，滿川皆夕陽。江山逢勝絕，手筆恨荒唐。城郭蒙籠近，汀洲杳靄長。明朝又東去，塵土入衣裳。
題李處士月軒 文同 
圓蟾噴金波，萬里灑清滴。幽軒得虛敞，皓彩溢素壁。繩床有高隠，苦調起岑寂。盈襟納孤光，靜與爽氣敵。
余過興州太守晁侯延之於東池晴碧亭且道其所以爲此池亭之意使余賦詩 文同 
鄭谷題詩處，荒凉不復知。使君來問日，景物欲歸時。崖巘供清溜，亭臺繞翠漪。主人憐過客，借與傲炎曦。
蒲氏別墅十詠 方湖 文同 
風交蒲葦亂，烟斷鳬鶩飛。日暮一笛起，扁舟垂釣歸。
蒲氏別墅十詠 涵碧亭 文同 
軒窗曉吹清，枕簟晴光冷。亭上逍遥人，滿身摇水影。
蒲氏別墅十詠 白蓮堂 文同 
逼簾呈素艷，入座薦清香。何以陪暑飲，對之飛玉觴。
蒲氏別墅十詠 芙蓉溪 文同 
曉靄滋花色，晴輝發水光。何人露新纈，不管著秋霜。
蒲氏別墅十詠 魚池 文同 
積水自淵淵，來源常汩汩。岸上翠衣禽，對人時一沒。
蒲氏別墅十詠 蓮池 文同 
紫蓋嫩貼水，玉梢長刺沙。避風紅出沒，驚雨綠交加。
蒲氏別墅十詠 清蟾橋 文同 
溪光摇玉璧，雲影漏金盤。誰此伴高興，畫橋憑曲欄。
蒲氏別墅十詠 稻畦 文同 
决水轉橫渠，交塍畫方罫。秋風報秋熟，滿頃吹罷亞。
蒲氏別墅十詠 朝真堂 文同 
高臺按虛境，飛駕羅太空。小兆佩神虎，每來清夜中。
蒲氏別墅十詠 草庵 文同 
深深鄭真谷，小小焦先廬。借問貯何物，滿床皆隠書。
蒼溪山寺 文同 
正午風色高，遂泊蒼溪縣。層崖抱林木，有寺藏葱蒨。出船步危磴，蔭密頗縈轉。上到金仙家，緣空列臺殿。修篁掛懸溜，坐覺炎暑變。老僧曉經論，言語何貫穿。引我上高閣，闌干俯江面。寥寥百里內，山水盡奇觀。誰謂羈旅中，所見皆所願。汀洲白鳥聚，井邑青烟散。樂此暮忘歸，疏鐘起岩畔。徙倚下松門，尚怪舟人喚。
五里三灘 文同 
群石壅水成哀湍，五里之地凡三灘。船如走丸勢不住，力敵萬弩雲濤盤。門窗掩塞怕飛浪，已倒床座翻杯槃。長年三老色自落，捩眼不敢窺波瀾。捎渦撇漩出九死，衆命幸免魚鱉餐。須臾出纜繫高岸，競以好語相慰安。是時左右有觀者，應亦爲我心曾寒。
昝公溉 文同 
晚泊昝公溉，船頭餘落暉。携家上岸行，愛此風滿衣。村巷何蕭條，四顧烟火稀。問之曰去歲，此地遭凶饑。斯民半逃亡，在者生計微。請看林木下，牆屋皆空圍。好田無人耕，惟有荆棘肥。至今深夜中，鬼火流清煇。衆稚聞此語，競走來相依。錯莫驚且哭，牽挽求速歸。
王會之秀才山亭 文同 
盤盤翠城山，君在城中住。溪流第縈轉，岡勢復回互。蒼林無春冬，啼鳥常旦暮。漠漠嶺頭雲，霏霏岩底霧。中間列亭榭，佳景實天付。物象皆自然，人巧誰能寓。浮生欲何事，有此即樂處。况君弟兄賢，信道各已固。詩書誨兒侄，觴豆燕逢遇。敢問彼簪裾，何如此巾屨。
謝友人寄畫 文同 
客從長安來，厚紙封小軸。題云此奇畫，寄贈公可蓄。開之掛高壁，爛絹止一幅。中有兩駱駝，氣韻頗不俗。大駝載半髀，正面頸愈曲。小駝方就乳，蹲身脚微跼。一馬立其後，才露頭與足。三犬乃子母，共卧銜臠肉。老胡抱朱旗，狀貌何狠愎。端然立高岸，勢若不可觸。定是虜中酋，華旃蓋鮮服。不知何所來，隨從無一僕。初誰作此畫，精妙亦可錄。應餘右方在，次第不止獨。更願君訪來，我肯萬錢贖。
夏日閑書墨君堂壁二首  其一 文同 
先人有敝廬，涪水之東邊。我罷漢中守，歸此聊息焉。是時五六月，赤日烘遥天。山川盡燥燥，草木皆焦燃。塵襟既暫解，勝境乃獨專。高林抱深麓，清蔭密石綿。層岩敞戶外，淺瀨流窗前。邀客上素琴，留僧酌寒泉。竹簟白石枕，穩處只屢遷。忽時乘高風，遠望立雲烟。野興極浩蕩，俗慮無一緣。氣爽神自樂，世故便可捐。却憶爲吏時，荷重常滿肩。几案堆簿書，區處忘食眠。冠带坐大暑，顙汗常涓涓。每懼落深責，取適敢自便。安閑獲在茲，怳若夢游仙。行將佩守符，復爾趨洋川。山中豈不戀，事有勢外牽。尚子願未畢，安能賦歸田。
夏日閑書墨君堂壁二首  其二 文同 
歸來山中住，便作山中人。冠带亦自閑，累月不著身。散髪層岩阿，濯足清澗濱。石蘚黏簡冊，松風墮衣巾。鄉里多舊游，不厭過從頻。山肴與野釀，待我如佳賓。有召即走赴，愛其愛我真。常恐禮數乖，取問吾交親。正此一夏樂，忽茲遘蕭辰。還愧擁千騎，又走西道塵。
送馮允南倅梓 文同 
去年父老送督郵，衣上淚痕猶未變。今年吏民迎別乘，馬前歡聲挽不斷。梓州城中十萬家，家家盡喜見君面。以君鄉里最相近，物態人情素諳練。况復才力强且明，中理之的無漫箭。從來府政號少事，今更得君愈清簡。太守李公詞掖老，淘汰心源無滓澱。時携賓從訪山寺，惟以高譚侑清宴。蒼崖素壁多自書，是處新詩題欲遍。君今到彼亦爾爲，異日唱酬知幾卷。
宿東山村舍 文同 
八十雪眉翁，燈前屢歔欷。問之爾何者，不語惟抆淚。良久云老矣，未始逢此事。種粟滿川原，幸已皆茂遂。喜聞欲登熟，近復失所冀。有蟲大如蠶，日夜嚙其穗。群鴉利蟲食，剪摘俱在地。驅呵力難及，十止餘三四。供家固未足，王稅何由備。瘠土耕至骨，所得幾何利。又令遭此禍，不曉上天意。在世幸許年，必以饑饉死。聞之不敢詰，但愧有祿位。移燈面空壁，到曉曾不寐。
季夏己亥大雨 文同 
黑雲堆空天地昏，風勢猛惡山岳掀。怪電燒爇嗔霆喧，鯨海起立星漢翻。玉竿銀索傾瓶盆，豪威怒力凌乾坤。川陸浩渺同一源，泛濫直欲浮高原。澗谷洶涌龍蛇奔，溝渠溪壑相吐吞。土肉刮盡惟骨存，漂蕩秋稼無一根。天生烝民主仁恩，覆露養育生理蕃。誰持害鑰開禍門，絕滅黍豆災元元。無路能去陳九閽，此事是非安可論。
謝任遵聖光祿惠詩 文同 
常念文選詩，最愛顔光祿。君今作此官，詩亦顔之躅。尋常得君詩，如隼饑見肉。凡當憂憤際，不可不取讀。我自山南歸，幽居值炎溽。六月久不雨，萬物蒸煮熟。正在墨君堂，流體汗可掬。單絺與圓素，豈解療煩毒。聞君有詩至，猛起捧大軸。拆開得累紙，半日了一幅。使我困病除，如藥清頭目。把詩坐前軒，憤惋幾欲哭。君也實高才，徑庭無骫曲。六十尚爲縣，不自耻碌碌。近聞移小麾，所用愈局促。安得長康莊，走此老驥騄。哲士甘藜藿，鄙夫厭粱肉。天理不可問，長吁倚喬木。
謝任瀘州師中寄荔枝 文同 
有客來山中，云附瀘南信。開門得君書，歡喜失鄙吝。筠籨包荔子，四角具封印。童稚瞥聞之，群來立如陣。競言此佳果，生眼不識認。相前求拆觀，顆顆紅且潤。衆手攫之去，爭奪遞追趁。貪多乃爲得，廉耻曾不問。喧鬧俄頃聞，咀嚼一時盡。空餘皮與核，狼籍入煨燼。
霹靂 文同 
君不見，前時忽疑天地坼，萬里一聲晴霹靂。彼某氏者爾何人，敢自欺誣被誅磔。子爛華容神火燎，父碎梓潼靈䃸劈。惟震與曜今曉然，誰對君親肆姦逆。
後溪 文同 
新晴揉藍染溪色，我愛常來坐溪側。一林奇石宛如畫，兩岸野花殊不識。蟬鳴盡日競何事，鷺下多時猶未食。細觀物理須靜中，歸去無辭更昏黑。
黄功垂秘書嵐城閣 文同 
群峰繞高軒，四望如城密。晴嵐逼窗戶，凈若新洗熨。杳杳其中人，衣襟照寒碧。臨風設橫几，蕭灑坐終日。門前車馬道，擾擾亂如蝨。轉眼不復觀，長歌傲簪紱。
鳳山古祠 文同 
林木摧折堂廡傾，其中塑像猶縱橫。狂巫騰踏野老拜，瘦鷄薄酒邀神明。形容詭怪蛇虺亂，聲音醜惡鴟梟鳴。災牛禍犬亦可作，世有此事何由平。
靜中吟 文同 
客去復掩戶，高松下清陰。微風動其間，對語雙珍禽。幽人獨憑几，聽此古意深。起來南窗下，被以朱弦琴。彈之代佳話，俚耳誰知音。
送黄庶先岷州赴舉 文同 
朝庭取士及洮西，君今去就岷州薦。男兒致身自有地，六月萬里君莫憚。君也經術三十年，此發必中后羿箭。聲名大抵重文章，慎莫便從班定遠。
大熱見田中病牛 文同 
壠上病牛良可悲，皮毛枯槁頭角垂。兩鼻谽谺只自喘，四蹄屴岌曾不皮。牧童默坐罷牽挽，耕叟拱立徒嗟咨。朝驅暮使氣力盡，爾死主人安得知。
呈里中諸友 文同 
君莫怪我不讀書，君莫笑我不飲酒。更精文史豈足用，漸老歡娛復何有。負郭安得二百畝，舉家已聚三十口。且來伴我數月閑，未幾區區又西走。
寄彰明任光祿遵聖 文同 
軒軒任公子，本是釣鰲人。手把虹蜺竿，一舉百萬鈞。得鰲謂無用，坐卷千丈綸。却自絓蚯蚓，淺瀨收纖鱗。悠悠世上兒，不識此有神。但將俗士眼，下視窮水濱。
庶先北谷 文同 
路自西溪入，園當北谷開。月亭詩作客，雨館睡爲媒。摘果衣霑露，尋泉屐漬苔。閑居正無事，莫問我頻來。
謝王庶軻秀才見贈諸篇 文同 
覽君山中詩，多有贈我篇。感此意愛厚，使我將潸然。世態日衰薄，交道君獨全。豈若賤丈夫，心醜貌甚妍。我已嬰組綬，君方傲林泉。出處雖有殊，所樂同一天。
前溪獨遊 文同 
溪水碧溶溶，紆餘短彴通。小灘晴靄外，獨鶴夕陽中。倚杖對清瀨，披襟當好風。幾時歸住此，長下釣魚筒。
書綠帷亭壁 文同 
喬木繞舍如綠幃，群山四面寒參差。春禽入秋啼自別，早雲到暮歸常遲。庭前好菊勸飲酒，案上佳紙邀吟詩。閑居數月興便野，渾忘簿書相聒時。
青山道 文同 
冥冥青山道，叢木含古烟。遠客事行役，未晚不敢前。乳虎正養子，采食大路邊。但顧己所急，其誰辨愚賢。
野老 文同 
野老扶白頭，耕墾事田壠。豈無兒與孫，凍餒實我恐。地産止數出，財用知幾種。食肉與衣帛，賢者何言冗。
誰氏子 文同 
縹緲誰氏子，學道要昇仙。人世豈不樂，何苦求上天。反首顧我語，子豈得謂賢。智如撲燈蛾，甘就膏火煎。
秋興二首  其一 文同 
晨風吹茂林，夕露下芳畹。秋容變憔悴，復此白日短。蕭蕭歲華暮，冉冉節物換。浩嘆倚前楹，使我心曲亂。
秋興二首  其二 文同 
百蟲感秋陰，入夜聲更切。問爾苦何事，到曉啼不歇。盈庭不可止，蓊薉藏萬穴。會是天使然，相將送凋節。
書平泉草木記後二首  其一 文同 
衛公當國日，力與天地均。平泉植草木，取盡四方春。海嶽欲必得，亦能役鬼神。可笑身未冷，已聞屬他人。
書平泉草木記後二首  其二 文同 
公豈不聰明，嗜好乃如此。若非以私餌，是物安至止。彼致者何人，定非端潔士。草木固爲塵，醜名終未已。
重過舊學山寺 文同 
當年讀書處，古寺擁群峰。不改歲寒色，可憐門外松。有僧皆老大，待客轉從容。又下白雲去，樓頭敲暮鐘。
書隠者壁 文同 
枳棘分三徑，猿猱結四鄰。茂林修竹地，枕石漱流人。看雨搘藤杖，迎風卸葛巾。我來懷愧甚，衣上有紅塵。
訪古寺老僧不遇書壁 文同 
寂寂復寂寂，門前苔蘚積。巾鉢定何之，禪房封屈膝。蛛絲網窗戶，蝸涎篆牆壁。欲去重遲留，空中望歸錫。
村居 文同 
日影滿松窗，雲開雨初止。晴林梨棗熟，曉巷兒童喜。牛羊深澗下，鳬雁寒塘裏。田父酒新成，瓶罌饋鄰里。
宿田家 文同 
日落雲四起，牛羊下高原。今夜宿何處，孤烟生遠村。寥寥岩狖響，擾擾林鴉喧。危坐欲終夕，此意將誰論。
大熱 文同 
大熱早復暮，幽居如火圍。更無風稍快，只有汗頻揮。袒露憂生客，沾濡怕熟衣。何當生兩翼，直近廣寒飛。
閑樂 文同 
晝睡忽過午，好風吹竹床。溪雲生薄暮，山雨送微凉。粉裛衣裳潤，蘭薰簟席香。歸來閑且樂，多謝墨君堂。
寄楊歸一 文同 
出處久異矣，居常勞所思。烟霄惟子未，鬢髪已翁爲。世故豈須問，人生當自知。林泉聞幸好，足可樂明時。
行李載書成咏 文同 
於世已無用，何苦愛讀書。自笑身許大，所處如蟫魚。編簡補斷爛，卷軸收殘餘。又鎖十餘篋，作數隨行書。
還友人詩卷 文同 
作詩所患格不高，君今已得詩中格。吾鄉風物最清麗，君向其間作詩客。定餘絕景在幽深，更欲煩君用刀尺。
上亭北軒對月吹笛得才元舍人昭華引醉霜月草堂吟皆詩譜也  其一 文同 
瀲灧金波瀉碧空，隔霜寒影下征鴻。夜深一笛昭華引，吹滿千岩萬壑中。
上亭北軒對月吹笛得才元舍人昭華引醉霜月草堂吟皆詩譜也  其二 文同 
群山暝色烟開後，遠水寒光雨過時。今夜何人醉霜月，卧聽緱嶺玉參差。
上亭北軒對月吹笛得才元舍人昭華引醉霜月草堂吟皆詩譜也  其三 文同 
涪江東岸有雲林，巒嶺縈回澗谷深。何事遲留未歸去，强顔猶唱草堂吟。
苗子居運判歸宿州同赴武康西縣道中奉寄  其一 文同 
霜風舞征袂，有客去符離。斜谷雪晴後，曲灘水滿時。亂山誰對酒，孤驛獨吟詩。不得陪清絕，悵然空所思。
苗子居運判歸宿州同赴武康西縣道中奉寄  其二 文同 
漢中爲會失兼程，雨雪曾無一日晴。拗項橋頭聊立馬，使車應已過褒城。
孫懷悅紙本亂石 文同 
孫老抱奇筆，臨紙恣揮灑。從頭掃亂石，磥砢隨墨下。焦頑與圓潤，無一不精者。誰信萬鈞重，卷之不盈把。
種榆詩 文同 
昔我去守陵陽日，門前夾道初種榆。今年我自山南歸，向椽大者皆柱粗。兩邊合陰若深洞，滿地清影繁如鋪。是時暑氣正炎酷，無處容此煩病軀。晝摇清風夜篩月，日日不可離群株。閑邀親友坐其下，左右間設琴與壺。人生適意乃爲樂，此樂已恐他更無。霜飈未起枝葉在，且與諸君同此娛。
旱雷 文同 
夏旱亦已久，衆懼非常災。茫茫大田中，赤風起炎埃。密雲徒滿空，甘澤竟不來。但聞南山下，日日喧怒雷。
久不雨喜見晚雲 文同 
晚雲萬丈如銀山，日光返射紅孱顔。莫誇突兀在天上，且放滂沱來人間。雷公施力已憤怒，風伯壞事休庸頑。我將待之至夜半，慎勿更似前時慳。
賈佩蘭歌 文同 
綠髪憶新梳，君前侍玉壺。相隨五色鳳，飛止帝宮梧。鳳時入紫烟，一舉萬羽趨。乘風恣敖盪，衆首傾雲衢。帝既天上行，留鳳不與俱。鎩翮下永巷，髡𩮜編鉗徒。赭衣舂且歌，北望鸑鷟呼。凜凜赤喙鴆，一杯死其鶵。鳳亦飲瘖藥，鞠域支體殊。娥姁豈不仁，幸此全賤軀。歸來南山下，秋風裂羅襦。寒床覆龍具，霜雪侵肌膚。忽自感時節，臨風只長吁。徒懷掖庭事，飲泣對民夫。
徐太元 文同 
彼徐太元者，杭州之參軍。同僚曰張惠，犯贓抵深文。徐哀其母老，詣獄輒自陳。謂惠所受贓，太元本同分。今儻獨坐惠，此獄無乃冤。均之不滿法，惠遂減死論。太元亦坐免，不調十餘年。西臺李侍郎，典選世所賢。聞徐之所爲，特以不次遷。擢授鄭司功，太元名始傳。後爲申王師，德行人推先。嗟哉後世人，恩義日不完。初既同職事，言色殊相歡。諂酒與佞食，旦夕同杯盤。一有不得意，艱險立萬端。推之入網羅，又以毒箭攢。昂然了自得，衒露其術全。此等雖曰人，犬彘曾豈然。眼見與耳聞，天下何可言。我今作此詩，中有二義存。欲使在位者，此風幸相敦。勿令有識人，命爾爲蝎蚖。又欲彼正士，爲國掌三銓。須察此惡子，廢斥入冗員。自然此浮薄，不長其姦根。覽者請味之，勿罪其言煩。
蓋寬饒 文同 
次公清而狂，其本出天性。惜哉公廉質，不以儒術正。陷害公峭刻，奸犯語堅勁。在位及貴戚，合然仇怨盛。稀遷愈失意，躁戾因以逞。王生識其趣，勸以全壽命。胡爲不開納，封事轉凌橫。五帝官天下，此語豈君聽。上怒以不改，章下求衆定。礭然金吾奏，直以大逆訂。雖爲鄭昌頌，萬嫉掩一諍。遂爾屬諸吏，羞復受笞榜。行當北闕下，輒引佩刀剄。時雖衆所憐，終爲端士病。
諸葛豐 文同 
少年名特立，初爲貢公起。元帝擢司隸，刺舉無所避。間者何久闊，京師語如此。馳車下許章，去節自豐始。上書擿章惡，此舉誠可喜。奈何少恩恕，春夏常繫治。人多訟其短，遂徙城門尉。復列堪猛過，上爲之切齒。制詔白其罪，不忍下豐吏。豐初在朝時，數道堪猛美。失職乃自取，不內省諸己。反惑怨其他，轉譽以爲毀。不欲加以刑，上憐之老矣。庶人終於家，反覆豐可耻。
新津退思堂 文同 
三江古劇邑，入籍生齒夥。詞源百端起，區處不可惰。子醇爲之宰，幽隠照必破。斷事精且密，有若麥歷磨。尚懼忽一失，退即此堂坐。戾者思改易，無使下罹禍。如此凡二載，不識有纖過。賢哉令之師，敢以此爲賀。
墨君堂晚晴憑欄 文同 
墨君堂中看新霽，十里平林鋪凈綠。青烟一去抹遠岸，白鳥雙來立喬木。戴勝入園蠶已老，栗留過隴麥將熟。坐待月破東嶺雲，自取簾鈎更高軸。
山舍早起探晴 文同 
山鳥囀晴日，獨行風滿林。澗花薰野袂，岩水濺幽襟。側石驚新滑，垂蘿愛近深。蕭然此清興，不似戴華簪。
東谷獨往 文同 
久不到東谷，晚晴欣細履。陰陰夾路木，濺濺落溪水。幽涎界屏粉，亂喙刻窗紙。兀坐忘所歸，烟雲逼人起。
西崦道友 文同 
西崦入深窅，幽茅藏隠仙。虛窗畫雲篆，凈几校靈編。絕巘聳玉幹，危岩瀉珠涎。相留飯青䭀，人世凡幾年。
送李野夫兼簡公擇學士同年 文同 
吾友野夫官滿歸，峽中風物正春時。莫因道路起長嘆，且對江山吟好詩。異日滑臺君若到，寄言別乘我相思。聲名已重更論底，但引冰堂金屈卮。
任居雲棲枝閣 文同 
峨峨仙鸞山，杳杳山上閣。道傍問耕者，居雲之所作。居雲倜儻士，韁鎖不可縛。讀書三十年，議論寫不涸。縱橫入衆藝，深曉不止略。自笑與世疏，回首念岩壑。安排事幽隠，終老期此託。結茅層巒巔，退比籬下雀。棲枝榜其號，意豈羨鵬鶚。時茲入岑絕，寄憤滿寥廓。江風拂危欄，澗月滿疏箔。獨橫古溜琴，遠意追淡泊。蕭蕭履霜操，隠隠天外落。飄揚雜仙籟，泛響度林薄。其誰共高興，唯此猿與鶴。願言解塵纓，一赴方外約。
朱康叔郎中棄官求母於金州因會華清宮作此詩送之 文同 
蟠桃實在枝，蟠桃花已飛。相隔五十春，一旦還相依。康叔視金龜，解去如糞土。徒步入嶢關，金州取其母。古人亦有此，比之康叔難。幾時有古人，能如公棄官。玉蓮仙宇中，相會談此事。使我發驚嘆，達曉不能寐。借問侍安輿，輦下何時過。我欲率諸君，扶服詣門賀。
蓬溪蘇令均利泉 文同 
潛流蔽荒壤，嘉惠鬰所施。邑人念遠汲，視此無以爲。蘇君作之令，大利收前遺。一日會衆鍤，茲焉發清漪。既已就新甃，瓶缶何纍纍。盡言彼污濁，豈爾同甘滋。比戶獲美飲，頌君皆一辭。何以紀君德，是泉無涸時。
冤婦行 文同 
婉婉西鄰女，韶顔艷朝霞。淑性自天與，少小傳令嘉。孝愛親黨重，巧慧閭里誇。其母最嬌憐，看若眼下花。自從掙冠笄，未始離窗紗。讀書佩箴戒，舉止無纖瑕。求媒不自審，得婿非良家。如以瓊樹枝，使之並蒹葭。憶初行嫁時，遺贈矜豪華。明珠蹙袿裾，雜寶裝簪珈。餘貲詎可數，但較輦以車。其姑本寒種，貪壑常谽谺。得婦不問好，求索惟無涯。侍奉四五年，叫物愈餓鴉。百欲一不應，用毒同虺蛇。豈惟被詬辱，抑亦遭笞撾。馳使執賤役，課責日夜加。手指盡禿瘃，鬢髪仍髟髿。一旦不任事，病骨枯若槎。委頓卧在床，尚爾磨怒牙。既死亦不顧，但恣攫且拏。聞之道路人，涕泗而咨嗟。養女擇所適，此事寧輕耶。家法要相委，在邇不在遐。娉禮貴得中，尚約不尚奢。尊章若慈仁，至死甘苧麻。請看西鄰女，一失千里差。
林居 文同 
宿髪未暇梳，林居且辰詣。鮮暉散清滴，濕濕滿衣袂。仄行蓋前礙，傾視因遠翳。野意浩盈懷，曾忘傲公退。
墨君堂 文同 
嗜竹種復畫，渾如王掾居。高堂倚空岩，素壁交扶疏。山影覆秋靜，月色澄夜虛。蕭爽只自適，誰能愛吾廬。
鑒崖 文同 
層崖瑩青瑶，泠滑不可捫。秋光發凈照，林影摇晴暾。飛瀑滌吟肺，垂蘿清飲魂。惟憂漬愁霖，碎蘚來相痕。
宿超果山寺 文同 
荒途涉沮洳，危嶺升坡阤。愛此清凈居，不倦來往多。山僧見余喜，顛倒披乾陀。引我坐前軒，山果丹碧羅。食已步野徑，新柔踏晴莎。就石枕古稜，依松執長柯。是夕乃宿此，東山吐圓波。夜久不能寐，禽蟲伴幽哦。達旦鳴落葉，固非俗士歌。岩猿與溪鳥，應笑頻經過。
富樂山海師 文同 
上人者何人，富樂之禪客。成都昔嘗見，時已坐法席。別來二十年，嗟此出處隔。昨過芙蓉溪，捨楫得携策。盤盤轉危磴，上叩金仙宅。林間識孤標，梵眼老愈碧。引我翠壁下，煮茗拂蘚石。問之第二月，雄辯發古譯。無由從之遊，不得蒙久益。翻然入塵闠，俯首愧名迹。
彭州南樓 文同 
百尺壓城端，飛檐欲上摶。湖光摇埤堄，山影轉欄桿。秀野含春煦，喬林擁暮寒。回頭大岷雪，千仞玉巑岏。
大慈交師演古軒 文同 
萬法一軒中，周回百座容。曲燃薝蔔久，橫揭貝多重。信士供晨鉢，門人集午鐘。何時聽雄辨，幾柄換庭松。
新晴後溪樹陰灑然覽景成韵 文同 
雨後溪水急，晴光鬰如浮。高林放繁陰，黮黮幢蓋稠。麥熟桑椹好，撩亂黄栗留。咿咿動新蜩，呴呴啼乳鳩。晚策貪靜境，緩带成獨遊。照影俯回淵，濯足臨漫流。願言懷世慮，逐此蕭灑休。定知今夕夢，不作塵土憂。
黄秀才北郊書堂 文同 
吾邑固僻陋，巉巉合群山。苟無賢者居，孰能營幽閑。黄子治北郊，勝絕收其間。長溪斷谷口，囂譁隔塵闤。始至甚夷曠，漸往頗險艱。洞穴烟雲昏，澗壑松桂環。幽芳自芬馥，野哢常綿蠻。繚磴挂絕壁，孤彴飛遥灣。氣象奪天奧，景物搜鬼慳。築室貯群籍，軒窗面孱顔。朱黄列几案，坐把古穴刪。自取天爵高，下視五兩綸。處心固已定，詎恤時輩訕。伊余素無似，謬入文墨班。前得省親歸，屢此容追攀。時亦竊講議，始蹈賢聖關。譬之拉虎豹，所得纔一斑。自愧鄙樸姿，得涉道誼寰。余亦有東谷，對此何格頑。每來輒盡日，須步明月還。
讀楊山人詩 文同 
秋高群山空，衆籟吐天竅。霜飈擊林野，岩壑起哀嘂。蕭蕭寒月下，合若萬鬼嘯。疑是太古魂，㗀㗀此中弔。山人住中巘，側耳得清峭。譜之入文字，滿卷冷雪照。其聲太凄楚，勁澀皆古調。俗尚正淫靡，惑者自夸耀。山人持之歸，無乃取衆譙。會有知此音，相逢當一笑。
已師竹杖 文同 
已師杖奇竹，坐亦不去手。循摩瑩且膩，瘦骨何蚴蟉。叢枝抱奇節，兩兩相對走。尋常出孤梢，上下分左右。如何此獨異，天産固非偶。師初得之誰，此實世未有。不爲師所用，亦共衆植朽。願師勿棄置，珍之比靈壽。
晚至村家 文同 
高原磽確石徑微，籬巷明滅餘殘暉。舊裾飄風採桑去，白袷卷水秧稻歸。深葭繞澗牛散卧，積麥滿場鷄亂飛。前溪後谷暝烟起，稚子各出關柴扉。
雨喜客過 文同 
積雨無所詣，十日不出屋。故人念端居，牢落如槁木。高軒過窮巷，下馬想慰沃。載酒酡楊顔，裹飯飽桑腹。日暮從者散，還尋舊書讀。
墅居 文同 
不復入城市，亂山圍一村。雲霞供几席，水石佐琴樽。病久筋力緩，眠多頭目昏。無人來谷口，苔蘚上松門。
東窗 文同 
叢榆落碎鈿，蔓柳撲輕綿。麗畹暗紅霧，曲堤橫翠烟。嘉樹正陰合，好禽新語圓。東窗日已滿，猶托隠囊眠。
大雨 文同 
驚雲駕長風，大雨灑九有。崩騰百川倒，豪怒一雷走。茫茫草木亂，隠隠岩谷吼。高閣晝眠人，覺來但支肘。
芹嘆 文同 
清霜入寒溪，水迹落一尺。飛沙上芹葉，脆卷如燎炙。孤根抱生意，春澤守遺瀝。願奉野人薦，充君盤中實。
憂居 文同 
憂居向山林，蟲鳥日爲伍。形骸乍摧剝，骨肉慣辛苦。蔬盤羞客至，病榻厭人語。地僻誰往還，閑門閉深雨。
任氏鳴璫橋 文同 
清溪漱碧崖，衮衮寒聲落。子川愛溪聲，架橋橫絕壑。山風撼松月，倚檻聽噴薄。遂號曰鳴璫，古人無此作。
過友人溪居 文同 
籬巷接菰蒲，閑扉掩自娛。水蟲行插岸，林鳥過提壺。白浪摇秋艇，青烟蓋晚厨。主人誇野飯，爲我煮新蘆。
江上主人 文同 
客路逢江國，人家占畫圖。青林隨遠岸，白水滿平湖。魚小猶論尺，鷗輕欲問銖。何時遂休去，來此伴潛夫。
詠月 文同 
見說樓臺滿玉波，中間惟只鎖孀娥。可憐八萬二千戶，每到缺時爭奈何。
五十 文同 
生平曾不事悠悠，倏忽年華五十秋。宦意文情俱淡泊，可憐渾似李蒙州。
攬照 文同 
耻將衰晚競青春，强把圓波拂曉塵。自笑年來鬚鬢白，王昭不解作官人。
梁景和 文同 
隋氏廷中列百官，幾人風節動朝端。越公事勢炎如火，獨有梁毗會忍寒。
何桂林 文同 
十萬餘工造羽儀，夾堤浮浪去參差。堂堂送入江都去，渾忘當年攬頸時。
傲吏 文同 
管馬心何在，排車意自閑。問時將手板，柱頰對西山。
閬州東園十詠 錦屏閣 文同 
茂林斑若錦，秀巘矗如屏。底處供登覽，闌干在杳冥。
閬州東園十詠 清風臺 文同 
無時來見襲，有地更臨高。坐客清談起，紛紛落麈毛。
閬州東園十詠 四照亭 文同 
畫箔褰何礙，珍叢發已圓。願公皆遍賞，莫爲一隅偏。
閬州東園十詠 柳橋 文同 
挼風誇晚態，垂雨怯春寒。爲問題芳意，同誰倚畫欄。
閬州東園十詠 曲池 文同 
水似珠璫入，池如玉磬開。臨流唯自適，魚鳥莫相猜。
閬州東園十詠 明月臺 文同 
微稜生海角，圓魄到天心。共上唯佳客，無容照俗襟。
閬州東園十詠 三角亭 文同 
合棟交生角，回欄互引牙。由來因地勢，不是故尖斜。
閬州東園十詠 花塢 文同 
繚繞穿紅萼，爛斑踏紫苔。誰將錦步障，端爲使君開。
閬州東園十詠 藥欄 文同 
玉笋齊抽日，金釭競列時。自然俱可愛，莫放畫簾垂。
閬州東園十詠 郎中庵 文同 
已築環爲堵，仍裁月作床。公來時隠几，身世在羲皇。
和仲蒙石龍渦 文同 
群岡壓涇湄，於此聚衆首。其間石屋露，遠視若呀口。林端躡絙上，却入勢愈斗。圍空豎古壁，闊可百人受。洪鐘誰倒仰，巨甕忽側剖。層岩寒泉飛，絕巘怪樹走。陰風喜復怒，野霧吞且嘔。晴嵐逼衣襟，欲住不得久。嘗聞耕者說，自昔藏蚴蟉。當年救旱事，有記刻不朽。近歲靈恐歇，百禱無一偶。至今閭里人，不復來奠酒。
和仲蒙山城 文同 
大曆年，忠武居豳捍逆氐。盛平民，營板堵，斷賊閉迒蹊。連櫓橫，朱鳥飛。牆切紫霓縈紆圍，絕巘靡迤附深谿。外浚池隍險，旁聯堡障低。轒輼防藺石，埤堄礙雲梯。樹杪鳴巡鐸，崖端響守鼙。石頭何培塿，龍首太醯鷄。歲久蒼苔上，時平白草齊。全秦襟带地，惟此壯山西。
和子山春日雨中書事見寄  其一 文同 
菀菀冥冥雨氣沉，一春長是詠春陰。燕歸畫棟簾櫳靜，鶑下雕欄院宇深。鬥草玉釵應復約，看花金勒誤重尋。謝郎風調將誰奈，獨倚書床擁鼻吟。
和子山春日雨中書事見寄  其二 文同  西湖
青春已破六十日，正好共携歌管遊。鶑花有意欲惱亂，風雨何事相淹留。南園綵棚映綠樹，西湖畫舫臨清流。幾時雲陰得斂霽，願把一樽相獻酬。
馬子山爲余與賀順之書記李仲蒙察推同年同幕作題名記復有詩督程適之書石余因和兼謝 文同 
太常舊得同科第，幕府今還次姓名。作記馬周文已贍，書丹程邈隸尤精。定知二美能傳久，從此三家覺轉榮。每對雄詞觀健筆，自慚孤迹附群英。
官舍春日書懷  其一 文同 
自趨戎幙佐鞬櫜，四見新陰發舊柯。學飲不成歡意少，好吟無倦苦心多。舞傷池柳風圖甚，泣破庭蘭雨奈何。敢對青春嘆留滯，且須開口更狂歌。
官舍春日書懷  其二 文同 
琵琶泉水碧溶溶，又見春歸玉柱峰。歡緒已闌羞老大，交期將近懶遊從。杏開暖萼融紅蠟，柳放晴花拆白茸。賦得上林佳景盡，不知誰爲薦臨邛。
登邠州城樓 文同 
試此望摇落，秋襟成惘然。客懷傷薄莫，節物感窮邊。斷燒侵高壘，微陽入晚川。年來舊山意，常與雁翩翩。
秋盡日陪諸友登白佛閣 文同 
危剎隠高阜，孤軒橫碧虛。登臨賞秋杪，笑傲樂公餘。野外景入畫，坐中歡可書。重城已嚴鑰，歸馬尚踟躕。
極寒 文同 
燈火宜冬杪，圖書稱夜長。簾鈎挂新月，窗紙漏飛霜。酒醴慚孤宦，皮毛逐異鄉。誰知舊山下，梅艷滿東牆。
謝惠橘 文同 
緗葉隠朱實，纍纍楚江澨。寒香摘清露，奔走寄迢遞。琳腴滿金殻，咀嚼想佳惠。君未致此時，風已吹削肺。
登山城書事 文同 
節物感羈旅，連空生塞陰。亂鴻寒渚遠，群雀晚叢深。霜重涇灘出，烟高隴樹沉。歲華徒自老，幽憤滿登臨。
送夏殿直 文同 
霜樹東門曉，清寒滿客衣。一樽從此別，百兩幾時歸。漆水魚初薦，梁園雪正飛。高堂今遠郡，須念報春暉。
送錢規判官歸蜀覲親遂之岳陽 文同 
嚴風吹玉柱，有客動歸裝。古道轉危阪，全家行曉霜。休嗟遊薄宦，且喜拜高堂。會合知何所，春江泛楚艎。
和梨花 文同 
素質靜相依，清香暖更飛。笑從風外歇，啼向雨中歸。江令歌瓊樹，甄妃夢玉衣。畫堂明月地，常此惜芳菲。
山櫻 文同 
巖壁自叢叢，年華寂寞中。偶因移曉雨，似欲占春風。嫩葉藏輕綠，繁葩露淺紅。孤根知幸否，從此對雕櫳。
秋子 文同 
裊裊復翻翻，封條壓樹繁。群芳非姊妹，亂實見兒孫。蔭日臨虛檻，披風拂短垣。主人無奈爾，常爲醉幽軒。
桃花 文同 
種近短牆邊，開臨小檻前。倚風無限意，笑日有餘妍。枝軟圍深密，苞穠墮碎圓。祗應芳樹下，時見武陵仙。
杏花 文同 
仙杏一番新，妖饒洗露晨。待粧憂粉重，欲點要酥勻。月淡斜分影，池清倒寫真。君須憐舊物，曾伴曲江春。
秋日寄呂永壽微中 文同 
落日照容谷，寥然官署秋。開簾臨絕巘，憑几對寒流。古意深中得，詩中靜外遊。三年多少景，滿篋是冥搜。
吟春 文同 
春工運潛巧，是處有行迹。庭梢發新穎，巖溜融暖脈。晴湖影撥剌，曉樹音格磔。須知玉峰下，日有尋芳客。
琵琶泉 文同 
險道入幽邃，深溪轉岑寂。蒼烟鬰孤岩，秀石圍斷壁。古蘚甃碧潤，寒泉灑清滴。誰能厭塵襟，茲可供洗滌。
和子山種花  其一 文同 
風流從事季長家，繞遍官居種盡花。應爲清才無比敵，擬將文彩競春華。
和子山種花  其二 文同 
碾薄䄩圓粉色勻，一枝寒艷惱青春。曉來带雨四廂下，恰似蓬萊見太真。
和子山種花  其三 文同 
曾宴瓊林爛熳紅，寶津樓下看春風。今朝忽向君家見，猶憶當年醉眼中。
和子山種花  其四 文同 
幾樹山櫻曲檻前，花開如火葉如烟。待將短句誇形似，已被休文道欲燃。
和子山種花  其五 文同 
新自涇州趁雨移，便開繁萼擁芳枝。紅霞照地清香起，似到玄都觀裏時。
和張屯田雪中朝拜天慶觀  其一 文同 
簌簌遥空墮碎瓊，一街寒色曉風清。題輿想入簫臺下，似駕飈輪向玉京。
和張屯田雪中朝拜天慶觀  其二 文同 
寶幢珠節共玲瓏，九虎嚴關有路通。遥望玉宸端象簡，宛然身在廣寒宮。
送酒與呂令答所示詩  其一 文同 
君無彭澤五十畝，我有謫仙三百杯。聞道山中足春意，滿壺聊爲撥新醅。
送酒與呂令答所示詩  其二 文同 
見說西溪裏，群花艷正繁。不知紅影下，誰共醉芳樽。
初雪 文同 
一色陰雲蔽曉空，粉英瓊屑亂茸茸。不知遊騎將何處，已失南城玉柱峰。
對雪獨酌 文同 
雲陰低重玉花繁，獨擁貂裘對一樽。不語佳賓是何物，古書名畫滿西軒。
槐莊渡口 文同 
雲烟飄泊樹微茫，一岸人家带夕陽。欲上高原便回首，可憐風物似吾鄉。
約春 文同 
去歲相違恨已賒，今年相遇喜無涯。紅情綠意知多少，盡入涇川萬樹花。
和子山陪使君遊西湖三絕正月晦日  其一 文同  西湖
柳色繞堤金粉明，湖光浮岸玉烟輕。風柔日薄恰新霽，正好訪春來此行。
和子山陪使君遊西湖三絕正月晦日  其二 文同  西湖
遊騎翩翩從使君，娛賓亭上宴西曛。座中不用頻辭酒，明日青春已一分。
和子山陪使君遊西湖三絕正月晦日  其三 文同  西湖
滿眼垂楊照綠波，就中春意此先多。不將歌管酬佳景，擬奈翠漪堂上何。
探春 文同 
豳郊寒重勒春遲，消息如今尚未知。只是垂楊最先得，每朝來覓向東枝。
春寒 文同 
東風何事力猶微，凜凜邊寒犯客衣。舊雪未消新雪下，南園春色幾時歸。
新秋讀書 文同 
高風發遠籟，轉響爲清商。隆曦減炎威，未晚先自凉。庭前碧桐樹，昨日聞早霜。朝來逐葉上，已暈一拂黄。壯歲覺時節，㸌若翻電光。自顧勿嗟惋，徒然攪中腸。官居幸少事，署案日幾行。公退清且閑，垂簾坐虛堂。解带輒傲兀，左右羅縑緗。所務唯討論，一燈從夜長。
貧士行 文同 
側身入窮閻，跼影守環堵。日高齒未嚼，風勁骭猶露。胡爲迫凍餓，此道吾所素。出每駕鷄棲，歸仍伏龍具。原生本非病，董子蓋不遇。誰將斗升水，活此轍中鮒。不見裹糧人，欲死者亦屢。徒自諷詩書，區區立名譽。
馮氏道中早行 文同 
畏暑事晨役，高原動征羈。遥遥歷廣博，浩浩長風吹。疏星才出沒，河漢西南垂。林端啟明上，飛光發丹曦。熒熒灑晴露，百物含華滋。爽氣入肝鬲，宿濁無一絲。寒泉漱清甘，洗滌俗慮遺。還憂火輪怒，萬里燒雲逵。
宿李同年蔭碧亭 文同  终南山
抱病出煩闠，投此青林間。高軒得清凉，坐致精爽還。主人止之宿，借與終南山。中宵皓月起，繞枕皆孱顔。望久氣自清，心胸無結頑。平明又西走，勝軌不可攀。
李生畫鶴 文同 
昂昂青田姿，杳杳在輕素。一身萬里意，雙目九霄顧。釤釤羽翮利，竦竦骨節露。君初本誰學，我恐必神悟。得於想像外，看在絕筆處。稷筌如復生，相與較獨步。
豳州 文同 
昔年戎馬盡南豳，今日風光已太文。雅吹夜喧金府月，靚粧春艷玉峰雲。泉亭柳色濃將滴，水寨荷香遠更薰。邏候不驚烽燧息，高原閑獵舊將軍。
寄友人 文同 
惟秦抵於蜀，間可歷萬巇。遥懷嚮英義，潛想一夕馳。乏人探道奧，求合常苦奇。見謂可招納，欲與相塤篪。夫何屢乖絕，出處各一涯。秋風動孤况，西首勞所思。
和仲蒙夜坐 文同 
宿鳥驚飛斷雁號，獨憑幽几靜塵勞。風鳴北戶霜威重，雲壓南山雪意高。少睡始知茶效力，大寒須遣酒爭豪。硯冰已合燈花老，猶對群書擁敝袍。
明教院 文同 
野徑欹危入谷斜，曲崗回嶺共交加。經年不到爲隔水，此日獨遊因看花。兩岸烟雲閑景物，一軒泉石靜生涯。自憐冠珮嬰身者，直入樊籠老歲華。
和仲蒙夏日即事 文同 
簿領初休几案清，西軒移枕卧前楹。香從菡萏紅苞發，粉入篔簹翠節生。不分便衰聞蟻鬥，可嗟俱妄見蝸爭。日長景靜官曹冷，莫厭頻來對一枰。
西軒秋日 文同 
官舍蕭然似隠居，一軒秋色伴恬如。深藏宿雨樹木暗，高灑夕陽籬落疏。景物靜思臨水石，光陰閑覺入圖書。此心只有雲相信，長畔吟魂繞太虛。
和張屯田秋晚靈峰東閣閑望 文同 
直欄橫絕紫微陰，憑久秋光照客襟。一道山川寒色遠，萬家烟火夕陽深。涇灘水落群鴉集，秦嶺雲高斷雁沉。此興浩然須把酒，可憐難醉異鄉心。
春庭 文同 
春院陰陰翠靄低，春庭寂寂曉光迷。花間蜂去抱黄粉，苔上燕來銜綠泥。兩行高梧初蔭合，一番新草恰生齊。微禽已識幽人意，飛下欄干向裏啼。
過永壽縣 文同 
驅馬上危坂，暮鞭摇客愁。峰巒驚滿目，咫尺擬回頭。紅樹擁野店，白雲藏縣樓。須知此北下，地底見豳州。
東谷偶成 文同 
府事幸稀簡，常爲東谷遊。舊山茲彷彿，佳景每遲留。斷續溪雲起，縱橫野水流。拂衣知未得，聊此慰鄉愁。
宜祿昭仁寺後軒 文同 
危欄憑絕壑，欲奈此時何。但有夕陽處，就中秋色多。與誰同徙倚，空自發吟哦。便覺成羈旅，歸心逐雁過。
過高塶城 文同 
頹壁乍高低，中間已亂蹊。長原想鵝鸛，大塚記鯨鯢。黯澹寒雲結，蕭疏野草齊。興亡盡遺迹，立馬看扶犁。
夏日翠漪堂 文同 
湖水碧溶溶，寒漪四望通。龜魚遊浩渺，鳬鶩下虛空。爽氣吟窗外，清光釣艇中。一襟時自快，多謝北軒風。
玉峰園經春不得一過因成詩呈同官約遊 文同 
春來少嬉遊，俗事日相耗。南園只城外，累月不一到。花香雨後歇，樹色風中老。惟有岩下泉，猶能滌幽抱。
送張兢無悔秘校赴調 文同 
無悔富道誼，卷藏無所施。端笏拜上官，十年走階墀。人皆爲嗟惋，君獨安且怡。又執考書去，當衡誰與知。
六月十日中伏玉峰園避暑值雨 文同 
南園避中伏，意適晚忘歸。牆外谷雲起，檐前山雨飛。興餘思秉燭，坐久欲添衣。爲愛東岩下，泉聲通翠微。
咸陽道上晚晴有作 文同 
積靄晚盡散，南山明夕陽。秋容遍豐鎬，古恨入隋唐。草木咸摇落，風烟自渺茫。客亭須下馬，把酒慰殊鄉。
歲晚登清素院北閣 文同 
雲端訪古寺，樹杪臨危閣。風厲懾草木，霜乾喜雕鶚。天時既悽慘，人意亦寂寞。回念故山遠，心隨日西落。
炭泉險道 文同 
一澗呀然截亂峰，更於何處問途窮。高深出井又入井，曲直上弓還下弓。絕底乍臨渾偪仄，危顛纔徹似飛沖。我來行縣須經此，正在炎炎三伏中。
玉峰園避暑 文同 
伏日當飲酒，南城會群賢。開樽蔭碧樹，移席臨清泉。浩意脫塵土，高懷軼雲烟。早歸休信俗，須待月娟娟。
早起覽物成詠 文同 
移枕出幽幌，披衣步前楹。秋容草木靜，曉氣烟雲輕。蟬噪宿露滴，雁飛朝霞明。塵心幸未動，聊此納餘清。
寄馮永州 文同 
山水永最善，守居聞更優。烟雲萬石古，風月九岩秋。几案少俗事，壺觴多雅遊。無因陪後乘，幽意滿湘流。
暑夕待月庭下夜深方歸 文同 
晝蠅方少夜蚊多，摇脫霜紈奈熱何。獨向中庭待明月，一身清露瀉金波。
中伏日諸君會玉峰余以病不預作詩寄呈 文同 
去年中伏在南園，同聽清泉引綠樽。今日諸君又高會，獨嗟移疾卧西軒。
興平原上赤熱因寄永壽同年 文同 
日午終南翠色燃，滿襟飛土下秦川。是時獨想君高尚，正在山亭弄野泉。
亭口 文同 
林下翩翩雁影斜，滿川紅葉映人家。岩頭孤寺見橫閣，有客獨來登暮霞。
淺水原 文同 
鶉觚西北地鱗鱗，此處當年起戰塵。見說如今溝壠下，斷鋒殘鏃屬耕民。
興平原上 文同 
東西車馬走秦川，擾擾飛塵混曉烟。我亦中間遊宦者，尚慚無語賦歸田。
西湖荷花 文同  西湖
紅苞綠葉共低昂，滿眼寒波映碧光。應是西風拘管得，是人須與一襟香。
石龍渦 文同 
嶮勢圍空斷壁圓，四時常見聚雲烟。爲霖救旱今何在，徒有遺文記昔年。
水葓 文同 
紅芳宵露清，翠節曉霜犯。雨後曬殘日，秋容滿庭楹。
黄蜀葵 文同 
錦江何日別，漆水今朝見。清露染顔色，秋鵝一分淺。
鼓子 文同 
柔條長百尺，秀萼包千葉。不惜作高架，爲君相引接。
鄠上懷古 文同 
未曉南山去，從禽夜不歸。凡行多少地，十二所更衣。
石竹 文同 
蜂齧紅蕊爛，蟲啼碧叢短。秋風略地起，惟有蒼苔管。
邛州東園晚興 文同 
公休時得岸輕紗，門外誰知吏隠家。鬥鴨整群翻荇葉，乳烏無數墮松花。携琴秀野彈流水，設席芳洲詠落霞。向晚雙親共諸子，相將來此樂無涯。
雨過側調 文同 
陰車飛空載急雨，雨過林塘若新換。檉花浮波魚誤食，松子落屋烏驚彈。白雲挂樹久不起，青烟泊草殊未散。東園傲吏愛高竹，把卷倚風頭髪亂。
題象耳山寺 文同 
轉谷縈巖路始窮，隔林遥望一門通。溪山俱在見聞外，臺殿盡藏懷抱中。像閣罘罳明海日，經幢瓔珞撼天風。勞生又逐輕舠去，珍重高僧解苦空。
題晉原舒太博清溪閣 文同 
危閣飛空羽翼開，下蟠波面影徘徊。光摇畫板月深淺，聲繞曲欄風往來。暝色四郊烟莽蒼，曉雲千嶂雪崔嵬。主人好事民無訟，日夕登遊對酒杯。
縣樓獨酌 文同 
向晚無公事，身如太古閑。縣樓明夕照，樽酒對南山。放意利名外，遊心天地間。生來不能飲，到此學酡顔。
殘秋郊外 文同 
蕭蕭風色弄寒威，見盡郊原向晚暉。昨夜星霜和月落，滿林紅葉隔烟飛。已嗟北渚蓮初老，更惜東籬菊漸稀。休感歲華傷節物，眼前樽酒重相違。
郊外 文同 
城市壓塵土，高原聊振衣。晚雲多淺碧，秋樹半深緋。江氣雜輕靄，山光明落暉。因成求好景，更就野橋歸。
靜林詩僧已老 文同 
七十吟中老，清風滿舊林。倚筇秋岸遠，圍衲夜房深。未得雲空在，將成月已沉。生平苦如此，誰是識師心。
高堂山兜率寺 文同 
孤絕不可狀，此山餘舊聞。因官多暇日，與客到深雲。門外一塵斷，座中千里分。勞生當自去，繚繞下西曛。
閑居院上方晚景 文同 
繞岩縈谷到禪扃，更上危顛最上亭。風攪亂鴉盤古木，雨催群鷺下寒汀。秋田溝壠如棋局，晚岫峰巒若畫屏。詩已就成終夕去，遠村燈火一星星。
李道士惠琴軒集  其一 文同 
驅役精魂入大幽，滿編奇絕盡冥搜。不教天地略容隠，應與鬼神同訪求。海藏光芒開寶玉，羽林鋒刃立戈矛。蕭臺自好携歸去，莫向人間苦暗投。
李道士惠琴軒集  其二 文同 
壽寧孫老畫壁下，當日偶同君此行。是時衆裏略一揖，自爾乃得君詩名。風馳雨絕十五載，此地忽爾相逢迎。見投琴軒兩大集，寶匣金鑰緘瑶瓊。未開試使道所有，毛髪寒豎肝膽驚。歸來燒燈讀至曉，句險字硬才力獰。君身長不滿三尺，萬象何術獨手擎。嗟我氣俗音韻淺，不敢與君相和鳴。聊書短歌報佳惠，它日願將朝七瓔。
彭山縣君居 文同 
公館靜寥寥，園亭景物饒。溪光明短彴，樹影蔭危譙。山鳥忽雙下，池魚時一跳。主人王事簡，文酒日逍遥。
下金鷄山 文同 
峽束幾重烟，山分數尺天。岩猿與溪鳥，一似過飛仙。
過金鷄關 文同 
關頭氣象古，關下風烟淡。春深草木活，嵐重坑谷暗。禽聲著部奏，花色成窠勘。歸鞍雖若水，留此亦能暫。
夜靜獨登小閣有所見因書 文同 
危閣橫空蔽野扉，夜深來上久忘歸。水光瀲灧和烟動，雲色褵褷夾月飛。隔岸葦村聞笛遠，背灣松塢見燈微。此間自得吟中樂，不覺霜華滿盡衣。
送黄夢得 文同 
去年輕舳過巫山，今日羸驂度劍關。孤客每嗟隨斷梗，慈親常把夢連環。蘭陔歲晚雖堪采，桂窟春深正好攀。决取榮科歸舊里，板輿迎侍且承顔。
送郭方叔南充簿 文同 
六月東山道，炎風滿去鞍。譙周之舊里，仇覽此初官。簿領無煩壅，圖書好燕安。清朝名路闊，慎勿學長嘆。
送張郭二秀才赴舉 文同 
二子共齎刀，翩翩去意豪。負才皆萬選，入守定雙高。上道梅薰袖，還家草映袍。須知本鴻鵠，終不在蓬蒿。
謝人寄蒙頂新茶 文同 
蜀土茶稱盛，蒙山味獨珍。靈根託高頂，勝地發先春。幾樹初驚暖，群籃競摘新。蒼條尋暗粒，紫萼落輕鱗。的皪香瓊碎，䰐鬖綠蠆勻。慢烘防熾炭，重碾敵輕塵。無錫泉來蜀，乾崤盞自秦。十分調雪粉，一啜咽雲津。沃睡迷無鬼，清吟健有神。冰霜疑入骨，羽翼要騰身。磊磊真賢宰，堂堂作主人。玉川喉吻澀，莫惜寄來頻。
謝許判官惠茶圖茶詩 文同 
成圖畫茶器，滿幅寫茶詩。會說工全妙，深諳句特奇。盡將爲遠贈，留與作閑資。便覺新來癖，渾如陸季疵。
雨後看山因憶黄世南先生詩以相招 文同 
新霜夜落群梢鳴，群風刮天爲早晴。南山向曉盡張列，頹嶺斷壑當空橫。開軒一見喜無量，走上高閣臨飛甍。層欄倚遍不能下，狀貌秀活圍雙睛。奔騰遠近若波浪，愛極擬去中間行。此時只恨少佳客，相共叫笑誇崢嶸。我思黄子者奇士，趣向超越無俗情。手提詩筆若椽大，到處詠物物有名。我今此縣頗幽僻，復在歲杪天氣清。溪中魚蟹易尋覓，林下梨栗新收盛。子如訪我住旬浹，此品可備盤與觥。遂馳僕馬去邀子，願子爲我聊出城。私心不獨徒見子，亦願播此山之聲。子如不見不爲詠，可惜此山虛此生。
送楊議卿赴舉 文同 
寒日照殘樹，新霜結衰草。有客奉高薦，策馬奔遠道。聲名近轉大，文字素已好。壯歲雖可恃，榮科亦宜早。勉自報春暉，高堂親髪老。
和楊仲軻春難度  其一 文同 
春難度。紅梢梢，尋縷縷。朝披烟，暮結雨。勸君飲酒莫用訴。春難度。
和楊仲軻春難度  其二 文同 
春難度。歌滿闋，酒萬舉。喉欲破，腸欲腐。風光滿天已不暮。春難度。
和楊仲軻春難度  其三 文同 
春難度。池浮花，牆擁絮。枕書睡，樹陰午。日長幾何萬尺許。春難度。
和何靖山人海棠 文同 
爲愛香苞照地紅，倚欄終日對芳叢。夜深忽憶高枝好，把酒更來明月中。
訪李奐山人隠居 文同 
多暇無所適，故來尋隠君。搴開壓屋樹，觸散擁門雲。狀貌不妨古，言談何太文。令人重高趣，歸去每斜曛。
冬晚書事 文同 
倚杖立亭皋，寒威向曉豪。雪乾山色老，風烈樹聲高。殘日千鴉舞，孤雲一雁號。自然成感物，不覺首重搔。
晚次江上 文同 
宛轉下江岸，霜風繞人衣。翩翩渚鴻墮，冉冉林鴉歸。前壑已重靄，遠峰猶落暉。孤舟欲何處，劃浪去如飛。
十月梅花 文同 
十月凍牆隈，英英見早梅。應從九地底，先領一陽來。紫膜紛紛脫，黄膚迤迤開。得風渾自變，與雪欲成堆。細暈輕檀口，濃粧膩粉腮。月娥身解寫，青女手能裁。冷艷浮冰沼，清香落玉杯。只憂融乳酪，不惜露瓊瑰。避妒情堪重，禁寒術可猜。有誰憐寂寞，盡日獨徘徊。共語誠無計，將題耻不才。東鄰夜夜客，莫放笛聲哀。
吉祥院 文同 
欹危一逕通，下馬轉深叢。便是塵寰外，可憐烟塢中。修篁寒滴雨，老柏靜吟風。日暮庭前樹，歸鴉自繞空。
書鶴鳴化壁 文同 
晚氣陰陰別作寒，夕陽林下動歸鞍。忽然人報後山雪，更上上清宮上看。
題鶴鳴化上清宮 文同 
秘宇壓孱顔，飛梯上屈盤。清流抱山合，喬樹來雲寒。地古芝英折，岩秋石乳乾。飈輪遊底處，空自立層壇。
寄題何靖山人隠居 文同 
門外鋪寒水，牆頭立好山。先生忘勢利，高隠寄中間。鳬鶩應同樂，烟雲已共閑。幾時能少暇，携酒到松關。
寄楞嚴大師 文同 
錦官城裏寺，一室若雲峰。水縮秋吟鼎，霜低夜講松。住齋塵入鉢，出定蘚生筇。曾聽三摩義，居常夢曉鐘。
揖山閣 文同 
一問此孤高，蒼蒼欲上摩。有時臨縹緲，盡日對嵯峨。絕底秋陰重，危層晚照多。無由從隠者，空自愧雲蘿。
杳杳堂 文同 
杳杳堂何者，余常此養愚。放身依曲几，忘慮若枯株。莊老題書冊，喬松列畫圖。客來休見問，非爾識于于。
安仁道中早行 文同 
行馬江頭未曉時，好風無限滿輕衣。寒蟬噪月成番起，野鴨驚沙作隊飛。揭揭酒旗當岸立，翩翩魚艇隔灣歸。此間物象皆新得，須信詩情不可違。
竹閣 文同 
回廡抱曾閣，蕭然深且虛。畫欄憑曲曲，高竹愛疏疏。塵滓外不到，衣襟清有餘。每來聊自適，幽意滿琴書。
尋春 文同 
馬行如疾輪，十里去尋春。盎盎日光麗，鮮鮮雲色新。樓臺出花木，道路夾松筠。欲買前村酒，陶然作醉人。
太博孫公游火井因寄 文同 
七盤雲道與雲浮，下見高林壓縣樓。覽景莫能陪後乘，臨風空自憶前遊。已聞去日謀詩席，更羨歸時就釣舟。好句定知酬不得，盡將奇詭入冥搜。
墅居 文同 
林下覽清曠，此懷殊不羈。散行輕幘便，獨酌小甌宜。自可追三樂，何須作五噫。世情歌笑外，紛擾竟何爲。
面川亭 文同 
幽亭最孤絕，直入亂叢間。近晚獨來此，有誰相與閑。卷簾通大野，臨檻數前山。便欲教携酒，陶然踏月還。
南亭 文同 
晚衙初散吏人歸，獨立南亭著道衣。淺酒小詩聊自樂，此心渾欲外輕肥。
北郭 文同 
繞樹垂蘿蔭曲堤，暖烟深處亂禽啼。何人來此共携酒，可惜拒霜花一谿。
讀史 文同 
不得滎陽遂失秦，始知成敗盡由人。可憐一擲贏天下，只使黄金四萬斤。
夜學 文同 
已叨名第雖堪放，未到根原豈敢休。文字一床燈一盞，只應前世是深讎。
畫眉禽 文同 
盡日閑窗生好風，一聲初聽下高籠。公庭事簡人皆散，如在千岩萬壑中。
鶑 文同 
濃染羽毛深畫眉，曉來風日正晴時。只應自道新聲好，啼遍後園花萬枝。
佛頭 文同 
公暇常來此處遊，碧波蒼巘解相留。翩然又向城中去，回顧溪山只自羞。
和子平弔猿 文同 
去年汶山花平僧，求得匡猿遠相寄。來時野性已馴熟，趫捷輕便殊可憙。呼來遣去會人語，一成已絕歸山意。置之眼前看不足，解去絛索令自恣。月明木杪倚風嘯，天暖花陰向陽睡。兒童圍繞賓客惜，倒挂橫跳衒嬉戲。豢夫每日費提舉，未始時節虧飲飼。前時忽來報之病，抱立階前自臨視。與之柿栗不肯顧，局脚埋頭交兩臂。毛焦色暗肉攣縮，斗覺精神變憔悴。尋常忽然遇小疾，不過蜘蛛噉三四。咽喉才下即無恙，何此不效况頻餌。今朝霜風冷入骨，早遣之問云已斃。人情不免爲傷怛，退自悔恨中且愧。重巒複岫本其樂，大薄長林違爾志。苦將韁鎖强維縶，不究天年良有自。遣人包裹瘞深僻，不使筋骸屬螻蟻。西鄰子平最好事，聞之搏髀嘆無已。再三慘怛來訪問，歸作長篇踰百字。其詞讀之甚悽愴，亦謂一鬰嘆其死。復推物理重相慰，聚有散無皆偶爾。把之庭下讀復讀，仰望高株一歔欷。
和子平悼馬 文同 
生來未嘗畜良馬，近得此駒誠可嘉。骨節權奇毛肉好，此種無乃真渥洼。健蹄駸駸穩而疾，歷目一過如飛霞。自歸官下少出入，惟是芻粟意轉加。前時相期好天色，往返百里馳平沙。誰謂兵奴踠其足，針烙熨裏成瘢痂。立多氣毒憤入肺，雙膁攢縮兩鼻呀。庸工謬藥久不效，倒死櫪下鬃髟髿。敝帷一區瘞以贈，惜爾命薄如萎花。子平平時最愛爾，對客滿坐常洪誇。今朝見爾忽斃踣，重以好詩形嘆嗟。嗟余逐貧官職小，此馬豈合居余家。從今但只跨款段，壞轡破鞍仍短檛。
冷瓶 文同 
海南有陶器，質狀矮而𡐦。云初日炙就，鍛鑠不以火。水壺醜突兀，酒甒肥磥砢。山罍頸微腫，石鼎足已跛。圓如鴟夷形，大比康瓠顆。華元腹且皤，王莽口何哆。蕃胡入中國，萬里隨大舸。携之五羊市，巾匱費包裹。侏儷講其效，瀉辯若炙輠。課以沸泉沃，冰雪變立可。炙敲療中渴，其用豈幺麽。君凡幾錢得，不惜持遺我。曾將對佳客，屢試輒亦果。勿云遠且陋，幸可置之左。
中秋夜試院寄子平 文同 
憶初我來時，夜色如墨障。心常念明月，幾日西南上。松梢倚樓角，一玦偃相向。漸見輪中物，依稀吐形狀。今宵東嶺外，灧灧金波漲。人間重此夕，一歲號佳賞。而我督秋試，鎖宿密如藏。細務紛滿前，約束甚鞿鞅。無由奉朋侶，徹曉坐清曠。之人富才華，筆力趫且壯。誰陪把樽酒，露下與酬唱。南牆咫尺地，使我起遐想。人生此良會，可惜已虛放。獨立中夜歸，俯首入書幌。
贈城南觀音院庵主廣師 文同 
簿領日嬰薄，紛然汩幽襟。駕言出城南，聊欲清此心。平岡見凈剎，石逕鬰以深。中有苦空人，峭健奇骨森。十年一庵下，形迹了莫尋。兀如擁敗褐，口吐衆妙音。時下寂照堂，聲絕響亦沈。默矣蓋自得，其誰知少林。
送韓震都官監渭州酒韓近悼亡 文同 
士師每失官，未始有憂慍。園吏既喪婦，何嘗復嗟憤。二子道義勝，一與天理順。之人乃其徒，心迹兩相近。區區赴窮塞，而使賣官醖。胸中浩然者，俗口不得問。好軍此開府，遇士以恩信。若訪禦戎策，請爲講三陣。
成都楊氏江亭 文同 
汀洲烟雨卷輕霏，遥望軒窗隠翠圍。萬嶺西來供曉色，一江南下載晴暉。鳬鷗慣入闌干宿，魚蟹長隨舴艋歸。我亦舊多滄海思，幾時如此得苔磯。
漢州王氏林亭 文同 
短彴疏籬入野扃，竹烟松露滿襟清。奔湍激險飛寒響，弱蔓穿深挂晚英。惜去更觀曾畫壁，記來重注舊題名。門前便是紅塵道，誰肯同過洗俗纓。
春雪呈知府龍圖 文同 
朧朧玉魄沉霄彩，蔌蔌瑶花破曉陰。和氣所蒸緣異政，豐年之兆慰群心。畫樓卷白歡聲洽，遊騎障泥樂意深。太守安閑民訟息，錦城無限好園林。
同蘇秘丞子平登延暉故亭 文同 
城端有亭餘故基，吏曰舊榜題延暉。行穿蒙籠倚孤陴，霜風飄蕭吹我衣。高林滿郊目四圍，雲起日落晴烟飛。感今念往聊久之，埤堄昏黑群鴉歸。
金桃 文同 
雨染烟蒸萬實垂，丹硃爲骨菊爲衣。客疑麗水新淘得，人向瑶池舊带歸。只恐壓枝星欲落，最憐和葉露初晞。銀瓜玉李君休并，此品仙家亦自稀。
房公湖 文同 
一頃清波四面平，宛然唐相舊經營。高秋林木形容老，落日樓臺綵繪明。有景可尋蘭棹遠，無幽不入竹橋橫。二年所得官居樂，肯厭頻來緩带行。
錦鷄 文同 
高原濯濯弄春暉，金碧冠纓綵繪衣。石溜瀉烟晴自照，岩枝橫月夜相依。有時勃窣盤跚舞，忽地鈎輈格磔飛。寄語人間用矰繳，瑶臺鸞鳳好同歸。
竹棕 文同 
秀榦扶疏綵檻新，琅玕一束凈無塵。重苞吐實黄金穗，密葉圍條碧玉輪。凌犯雪霜持勁節，遮藏烟雨長輕筠。此名未入華林記，誰念西南寂寞春。
無爲山寺 文同 
一絙危磴繞崢嶸，上徹幽深入化城。烟外川原誰繡畫，雲中樓閣自陰晴。老僧高論都無著，古佛真身宛若生。聞道軍持新呪水，願傾涓滴灑塵纓。
劍州東園 文同 
群峰高擁碧嶙峋，亭宇清華氣象新。兩岸烟雲先向日，一林花木暗藏春。溪明夜閣軒窗月，風斷晴橋井邑塵。好酒滿樽詩滿軸，主人曾不倦行人。
運判南園瞻民閣 文同 
青都高與紫霄通，獨此危欄望不窮。萬嶺過雲秋色裏，一峰擎雪夕陽中。檐楹曉落天倉月，窗戶晴吹石闕風。民吏安閑財賦足，管弦時復在層空。
讀淵明集 文同 
吏人已散門闌靜，公事才休耳目清。窗下好風無俗客，案頭遺集有先生。文章簡要惟華衮，滋味醇醲是太羹。也待將身學歸去，聖時爭奈正升平。
張次公太博歸閬中 文同 
制詔頻來試玉京，清途猶自滯豪英。策高三道竟何用，恩拜二親方爾榮。嵇阮襟懷終曠達，儀秦才術本縱橫。閬中勝事知無限，且向城南爛漫行。
寄成都監庫石屯田遠叔 文同 
一年同住夾城中，小圃高齋幸見容。吟盡物題春唱和，講窮人事夜過從。尋芳待去門前約，訪古邀回道上逢。別後西樓不堪倚，滿川林木暮雲重。
宿隆平精舍 文同 
萬木羅青蓋，雙峰敞翠屏。風埃愁客路，鐘鼓喜禪扃。下馬穿蒙密，隨僧入杳冥。俗襟如見濯，試爲瀉銅瓶。
弭蓋亭 文同 
弭蓋長亭下，軒窗慰客心。田塍交遠日，水堋瀉清襟。北道雲千里，西山雪萬尋。塵衣無奈拂，去騎復駸駸。
什邡道中 文同 
驅馬下遥川，殘陽促晚鞭。高林夾廣道，亂水入平田。村落晴如畫，桑林晝起烟。飛鴻正南下，歸意滿雲邊。
夜思寄蘇子平秘丞 文同 
亂竹敲風遠，高松過雨凉。檢書防落燼，下幕恐遺香。好月娟娟上，輕雲苒苒長。端令阻佳客，不得共清觴。
西湖 文同  西湖
丞相淹回地，光容滿落暉。池塘存舊夢，城郭嘆前非。烟靄陰晴出，鳬鷗遠近歸。松風殊有意，猶欲下金徽。
猿 文同 
岷嶺高無敵，來從第幾層。攀緣殊不倦，趫捷爾誠能。晚嘯思危石，晴懸憶古藤。王孫非汝類，只可以文憎。
幽沼 文同 
促促開幽沼，涓涓引細渠。無由安島嶼，才可活龜魚。秀荇新宜食，圓荷凈好書。時來坐高柳，濯足蔭扶疏。
步月 文同 
掩卷下中庭，月色浩如水。秋氣凉滿襟，松陰密鋪地。百蟲催夜去，一雁領寒起。靜念忘世紛，誰同此佳味。
中秋對月懷寄鳳凰山鄧道人 文同 
有客千岩萬壑中，綠毛丹臉紫方瞳。不知今夜西樓月，幾處飛仙下碧空。